Bi kulturaren arteko armak | EIBZko liburutegia\nBi kulturaren arteko armak\nMaddi Castro / 2013-09-06 / 600 hitz\nArmagintzaren hipokrisia salatu du ‘Arma, tiro, bamm!’ eleberrian Joan Mari Irigoienek.\nBi familia lotzen ditu kontakizunak, euskalduna bata, arabiarra bestea, baina funtsean berdintsuak dira biak alor askotan.\n«Ez da lehen bezain hizlari trebea. Kosta egiten zaio. Ez, ordea, idaztea». Barrez erantzun zien Joan Mari Irigoienek (Altza, Donostia 1948) Xabier Mendiguren Elizegiren hitzei. Irigoienen Arma, tiro, bamm! eleberria aurkeztu zuten atzo Donostiako Elkar aretoan Pako Aristi idazleak eta Mendigurenek, argitaletxeko editoreak. Gaixotasun bat dela medio, hizketarako zailtasuna du Joan Mari Irigoienek, eta, horregatik, Aristiri egokitu zitzaion nobela aurkeztea. «Pakok ez du, oraingoz, herdoilik mihian», esan zuen Mendigurenek. Bigarren barre algara entzun zen orduan.\nArma, tiro, bamm! bizi dugun munduaren inguruko fabula kritikoa da, mendeetako ezinikusia duten bi mundu uztartu ditu Irigoienek; Ekialdeko mundua bata, islamiarra, Mendebaldekoa bestea, kristaua. Dena den, Aristiren esanetan, «mundu osoan gizakia bat eta bera dela adierazi du Irigoienek nobela honetan». Bi kulturen arteko botere harremanak ditu ardatz eleberriak, eta bi munduak, halabeharrez, batuko dira armagintza dela tarteko. Gipuzkoa eta Bizkaia arteko alegiazko herri batean, Bereibarren, eskopeta lantegi bat duen ugazaba familia da istorioaren hari mutur bat. Beste hari muturra, Ekialde Hurbilean kokatu du idazleak, Balad al Xams alegiazko beste herri batean. Kontakizuna XX. mendeko bigarren erdian hasten da, eta hiru belaunalditan, egundaino, bi familien pozak eta minak deskribatzen ditu nobelak.\nMundu islamiarraren berezitasunak ongi jasotzeko, urteetako dokumentazio lana egin du Irigoienek. Aristiri bereziki atentzioa eman dio horrek. «Euskal literaturan oso gutxitan egin da islamaren mundua azaltzeko horren lan sakona. Islama ulertzeko, entziklopedia irakurtzea baino hobea da nobela irakurtzea».\nFamilia arabiar baten ohiturak, kodeak, eta pentsamoldeak jasotzeko, Ekialdeko kultura gertutik ezagutzen duten hiru aholkulari izan ditu Irigoienek: Mari Jose Lasa eta Karlos Zurutuza kazetariak eta Antonio Escalante armagintzaren kontrako aktibista. Xabier Mendiguren editoreak azaldu duenez, Lasak, esaterako, xiitek eta sunitek dituzten ohiturak helarazi dizkio idazleari. Zurutuzak Afganistango gerran talibanek nola jardun zuten azaldu dio eta, azkenik, Escalantek arma industriaren negozioaren inguruko xehetasunak eman dizkio. Eleberriaren gaia «munduaren polarizazioa» dela uste du Aristik. «Mundu zibilizatua, gu, eta mundu basatia, haiek. Hori mendez mende egin dugu, eta baita sinistu ere». Siriako kasua aipatuz, Aristik adierazi zuen kultura maiz «sarraskiak egiteko dokumentario hiprokita eta zurigarri» gisa erabiltzen dela. Baina momentu jakin batean nobelan bi aurreiritzi horiek irauli eta protagonistek bat egiten dute; «bat egiten dute, adieraziz denok garela gizakiak, gu eta haiek. Eta ondoan dagoen mina mina dela guztiontzat». Bestalde, ekintza armatuaren «aukera» ere planteatzen da eleberrian, eta horren inguruko eztabaida eta galdera mamitsuak sortzen direla irizten dio Aristik.\nEstiloari dagokionez, Mendigurenek, hizkuntzaren «estetika, edertasuna eta txukuntasuna» nabarmendu zituen. Aristiren arabera, testu irakurterraza ondu du Irigoienek. «Irakurlea orriz orri eramaten duten horietakoa, oztoporik gabea». Guztira, 572 orrialde ditu nobelak.\nIrigoieni buruzko erakusketa\nHil honetan 65 urte egingo ditu Irigoienek, eta haren inguruko erakusketa bat egingo dute Altzako Tomasene kultur etxean. Anaiak, Imanol Irigoien artistak, urteetan liburuetarako egindako ilustrazioak ikusi ahalko dira. Urriaren 3an inauguratuko da erakusketa, eta egun horretan Mendiguren editoreak Irigoienen obraz hitzaldi bat emango du.\nBala bat sartu buruan, aspertuko da orduan\nGerra anker zitalak, zoritxar izurri\n—herri errautsiak, hilotzak iladan,\nbegi irtenak hemen, hezur hautsiak han…—:\narma anker zitalak, hondamendi-iturri!\nTankeak, bazookak… minak ere ez urri;\ngoian, heriozko heraldoak hegan;\nbehean, berriz, saiek sabel lehertuak jan:\ngerrateak neurri oro du desneurri…\nEta haurrak, napalmak desitxuratuak,\nedo gudamutil bihurtuak: ez dakit\nzer den okerrago; eta neskatilak,\ngizon ezinago basek bortxatuak…\nEta errudunak…? Hortxe denok zutik:\nbatzuk militarrak, besteak zibilak;\nhorra hor, bai —armak eta gerrak—,\n—diruaz eta direnaz—\npolitikarekin gizentzen direnak;\ndolarra urrundik usaintzen dutenak:\ntxakurraren ipurdira denak!\n(Joan Mari Irigoienek liburuaren aurkezpenerako idatzitako poema)\nKategoria Berria egunkaria, Liburua, Sailkatugabeak, etiketak 2013, Arma tiro bammm!, Berria, Elkar, Joan Mari Irigoien, Maddi Castro by liburutegia. Gorde lotura.


Kontsumitzaileek baloratzen dute dieta mediterraneoa UNESCOren Ondare Ez-material gisa aitortzea. | Consumer\nHaien ustez, dieta osasuntsu eta orekatua izateko beharraz gehiago kontzientziatzea bultzatuko du aintzatespen horrek.\nEspainiako kontsumitzaile gehienek (%91) positibotzat eta oso positibotzat jotzen dute Mediterraneoko dieta Unescoren Ondare Ez-material gisa onartzea, nazioarteko erakunde horrek onartu eta urtebetera, Nekazaritza, Elikadura eta Ingurumen Ministerioak egindako “Nekazaritzako Elikagaien Sektoreko Konfiantzako Klimaren Barometroaren” arabera.\nAzterketaren ondorioak kontsumitzaileen, ekoizleen, industriaren, handizkarien eta banatzaileen arteko 4.200 elkarrizketatik atera dira. Nekazaritza Ministerioak nabarmendu duenez, emaitzen arabera, handizkarien sektorea da UNESCOk Mediterraneoko dietari buruz gehien dakiena (%72,7). Nekazaritzako elikagaien sektoreko gainerako sektoreek zertxobait gutxiago ezagutzen dute: ekoizleen %72,1, banatzaileen %66,5, industriaren %66,2 eta kontsumitzaileen %61,1.\nAintzatespen horren balorazioari dagokionez, oso handia da elikadura-kateko agente guztien artean. Kontsumitzaileena nabarmentzen du: %91k positibotzat eta oso positibotzat jotzen du. Gainerako gehienek antzeko iritzia eman dute. Handizkarien %87,3k, ekoizleen %85,6k, banatzaileen %84,7k eta industriaren %84,2k ere balorazio positiboa egin dute.\nMiguel Arias Cañetek zuzentzen duen sailak dioenez, Mediterraneoko dieta onartzeak itxaropen handiak sortzen ditu “inkestatutako guztiek oso positiboak dira”. Denak bat datoz esatean UNESCOren onarpenak Espainiako produktuak gure mugetatik kanpo hobeto ezagutzea ekarriko duela. Halaber, dieta osasuntsu eta orekatua izateko beharraz kontzientziazio handiagoa sustatuko duela eta Mediterraneoko Dietaren proiekzioa eta haren abantailak erraztuko dituela adierazi dute.\nNekazaritzako elikagaien sektoreko konfiantza-klimaren barometroaren helburua da nekazaritzako elikagaien merkaturatze-katea osatzen duten eragileen (ekoizleak, handizkariak, industriak, banaketa eta kontsumitzaileak) gogobetetze-maila eta konfiantza-giroa islatzen dituen informazioa biltzea. Alderdi horien bilakaera aztertu eta konparazioak egin ahal izateko, emaitzak hainbat interesgunetan banatzen dira, hala nola, herrialdearen koiuntura ekonomikoa, nekazaritzako elikagaien sektorearen egoera ekonomikoa: nekazaritzako elikagaien sektorearen egoera eta bilakaera, elikagaien kontsumoarekiko konfiantza, eta ekoizle, industria, handizkari eta banatzaileentzako merkataritza-harremanak, gogobetetasuna, ordaintzeko epeak, ordaindutako prezioak edo hornidura-baldintzak baloratuz.\nbanatzaileak dieta osasungarria elikatze-kate kontsumitzaileak orekatsu


ULMA Architectural Solutions Archivos - Page 4 of 9 - ULMA\nULMA> Albisteak> ULMA Architectural Solutions> Página 4\nULMA Architectural Solutions\t2017-07-11\nEzagutu ezazu ULMA fatxaden efektu dinamikoa\nURA testurak kolore anitzeko efektua sortzen du plaken orientazio desberdinen konbinaketari eta eguzki-argiaren eraginari esker. ULMA Architectural Solutionsek URA testura du VANGUARD gamaren barruan. Uhin motako erliebea duten plakak lau orientazio desberdinetan jarri daitezke: horizontala, bertikala, eskuin diagonala eta ezker diagonala. Orientazio desberdinen konbinaketak panel kolore bakarrarekin efektu optiko aparta sortzen du, fatxada batean kolore nahiz uhin orientazio desberdinak ikustea […]\nULMA Architectural Solutions\t2017-06-30\nULMA Fatxadak: Beste material batzuekin konbinatzeko aukera anitzak\nULMA hormigoi polimerozko fatxada aireztatuko plakak hormigoi aurrefabrikatuko piezekin batera instalatu dira. Eusko Jaurlaritzak sustatua, babes ofizialeko 108 etxebizitza dituen eraikin multzo berria eraiki da Leioandi auzoan, Leioako udalerrian (Bizkaia). Eraikin horietan ULMA hormigoi polimerozko fatxada aireztatuko plakak instalatu dira hormigoi aurrefabrikatuko piezekin konbinatuz. Bi materialen konbinazioak arkitektoak bilatzen zuen estetika indartu du. Material desberdinetara egokitzeko orduan […]\nULMA Architectural Solutions\t2017-06-26\nULMA Architectural Solutions-ek KOMPAQDRAIN® katalogo berria merkaturatu du\nKOMPAQDRAIN®, MAX FLOW® sistema duen drainatze kanalen gama berria. ULMAk katalogo berria garatu du ULMA KOMPAQDRAIN® drainatze kanal trinkoen gama merkaturatzeko. Kanal berria da, hormigoi polimerozko pieza bakarrean fabrikatua, trafiko intentsitate handiko guneetarako berariaz diseinatua. KOMPAQDRAIN® gamaren abantaila nagusia MAX FLOW® sistema berritzailea da: sarrerako zuloen diseinu kurbatu originalari esker, uraren abiadura eta kanalaren drainatze […]\nULMA fatxada Arabako egoitza handienean, Vitoria-Gasteizen\nULMA Architectural Solutionsek hormigoi polimerozko fatxada aireztatua instalatu du hirugarren adinekoentzako Zadorra Egoitzan (Geriatrikoa), Gasteizko Abetxuko auzoan. Hirugarren adinekoentzako zerbitzu baten beharrari erantzunez, Arabako Foru Aldundiak lurraldeko egoitza handienaren eraikuntza bultzatu du, zeinak 100 bizitegi-plaza eta eguneko bi arreta zentro dituen, 60 lagun artatzeko edukierarekin. ULMA Architectural Solutionsek proiektu honetan hartu du parte, eraikinaren fatxadaren […]\nULMA Architectural Solutions\t2017-06-01\nULMA drainatzea Londresko Lord Cricket zelai historikoan\nCricketaren etxeak ULMArengan jarri du konfiantza eraberritu dadin. 1814an sortua, Londresko Lord cricket zelaia cricketaren munduan munduko serie handi eta garrantzitsuenetako batzuen egoitza izan da. Bertan dago, gainera, munduko kirol museorik zaharrena. 2013an 20 milioi librako inbertsioa zuen eraberritze plana proposatu zenean, zelaiko sekzio batzuk berritu egin ziren nazioarteko kirol instalazio honek merezi duen estandarrei […]\nULMA Architectural Solutions\t2017-05-23\nULMA kanalak Nizako uraren ispiluan\nULMAk drainatze kanalak hornitu ditu Nizako Massena Plaza entzutetsuaren ondoan, “Uraren Ispilua” ezagunean. Nizako “Uraren Ispilua” iturri ezaguna da, aldizka ur-zurrustak botatzen dituzten 128 difusore dituena. Hiri erdigunean dagoen “Promena du Pailan” gune berde erraldoiaren atrakzio handienetakoa da. ULMA kanalak Uraren Ispilua drainatzeko instalatu dira, 3.000m2-rekin. Horretarako ahalmen hidrauliko handiko kanalak erabili dira, F sistemaren […]


Donostia Zinemaldia :: Maren Ade-ren ''Toni Erdmann'' filmarentzat izango da urteko film onenaren FIPRESCI 2016 saria; zuzendariak Donostia Zinemaldian jasoko du\nHemen zaude: Lehen orrialdea > 64. Edizioa 2016 > Berriak\t> Maren Ade-ren ''Toni Erdmann'' filmarentzat izango da urteko film onenaren FIPRESCI 2016 saria; zuzendariak Donostia Zinemaldian jasoko du\nAsteartea, 2016(e)ko abuztuaren 23\nZinema Kritikarien Nazioarteko Federazioko (FIPRESCI) kideek Toni Erdmann filma izendatu dute urteko film onena. 2016ko FIPRESCI Sari Nagusiaren botazioan mundu osoko 475 kritikarik hartu dute parte, eta munduko estreinaldia 2015eko uztailaren 1a eta gero izan duten filmen artean egin dute aukeraketa. Toni Erdmann filma beste finalistei gailendu zitzaien: Jim Jarmusch-en Paterson eta Duke Johnson eta Charlie Kaufman-en Anomalisa.\nMaren Ade (Karlsruhe, Alemania, 1976) saria irabazi duen lehen emakumezko zuzendaria da, 1999an sortu zutenetik. Harez gain, maila handiko hainbat zinemagilek jaso dute: Pedro Almodóvar, Michael Haneke, Cristian Mungiu, Aki Kaurismäki, Paul Thomas Anderson, Jean-Luc Godard, Richard Linklater eta George Miller, besteak beste.\nAde zuzendaria, gidoilaria eta ekoizlea da. Haren lehen lanak, Der Wald vor lauter Bäumen filmak, Epaimahaiaren Sari Berezia lortu zuen 2005eko Sundance zinema-jaialdiko World Cinema sailean. 2009an Alle anderen aurkeztu zuen Berlinalen. Toni Erdmann zuzentzen duen hirugarren film luzea da; Canneseko zinema-jaialdian estreinatu zen, eta 69. edizioko FIPRESCI saria ere jaso zuen han. Iragan ostiralean jakinarazi genuen moduan, filma Donostia Zinemaldiko Perlak sailaren barruan lehiatuko da. Orobat, Europako Parlamentuaren 2016ko LUX saria irabazteko hautagai bat da. The Match Factory arduratzen da filmaren nazioarteko banaketaz; Espainian, berriz, Golem etxeak banatuko du.\nMaren Adek adierazi du: “Bereziki zorionekoa sentitzen naiz urteko ia film guztiak ikusi dituzten pertsonek aukeratu nautelako. Eskerrik asko Cannesen Toni Erdmann-i hasiera handi hori emateagatik”.\nMaren Adek Zinemaldiko inaugurazio-galan jasoko du FIPRESCI Sari Nagusia; ostiralean egingo da, irailak 16, Kursaal Auditoriumean.\nMaren Ade (Alemania - Austria)\nInes egoitza Bucaresten duen Alemaniako enpresa garrantzitsu batean dabil lanean. Bizimodu erabat ordenatua darama, bere aita Winfried bat-batean iritsi eta ustekabeko galdera bat egiten dion arte: ''Zoriontsua al zara?''. Ezin erantzunean, bizitza astinduko dio apur bat lotsarazten duen aita horren presentziak. Baina bere bizitzari berriz zentzua ematen lagunduko dio, alegiazko pertsonaia bati esker: Toni Erdmann alaia. Filmak FIPRESCI saria irabazi zuen Canneseko 2016ko zinema-jaialdian.


Aníbal Pinto Garmendia - Wikipedia, entziklopedia askea.\n1876ko irailaren 18a - 1881eko irailaren 18a\n← Federico Errázuriz Zañartu - Domingo Santa María (en) →\nSantiago, 1825eko martxoaren 15a\nSantiago, 1884ko ekainaren 9a (59 urte)\nDelfina De la Cruz Zañartu (en)\nEnriqueta Pinto Garmendia (en)\nabokatua, diplomazialaria eta politikaria\nAníbal Pinto Garmendia (Santiago, 1825eko martxoaren 15a - Valparaíso, 1884ko ekainaren 9a) Txileko abokatu eta politikari liberala izan zen. Txileko presidentea izan zen 1876 eta 1881 artean. Bere agintaldian, Ozeano Bareko Gerra hasi zen, Bolivia eta Peruk Txileren aurka izandako gerra.\nAurretik, Gerra eta Itsas ministro izan zen Federico Errázuriz Zañarturen gobernuan eta Concepcioneko intendente José Joaquín Pérezen presidentetzan, 1863 eta 1870 artean.\nPinto familiaren baitan jaio zen, XIX. mendeko Txileko aristokraziaren familia garrantzitsuenetako batean. Francisco Antonio Pinto abokatu, jeneral eta Errepublikako presidentearen eta Luisa Garmendia Alurralde argentinar abertzalearen semea zen.\nHuayna Capacen ondorengoak\nTxileko Gerra eta Itsas ministroak\nTxileko hargin beltzak\nPolitikari txiletarrak Ozeano Bareko gerran


Ormaiztegin bihar hasiko dute ekain kulturala : Goierriko Hitza\nOrmaiztegin bihar hasiko dute ekain kulturala, egitarau zabalarekin\nIaz kalean josteko eguna egin zuten ekain kulturalaren barruan. / Argazkia: Maialen Igartua\nEkaina kultur ekitaldiz beterik izango dute Ormaiztegin, ekain kulturala ospatuko baitute. Hitzaldiak, tailerrak, ikuskizunak… izango dira aukeran hilabete osoan. Bihar, esaterako, elikadurari eta nutrizioari buruzko hitzaldia izango dute, 17:00etan kultur etxean. Hona hemen egitarau osoa.


Echo Dot (4. belaunaldia), bozgorailu adimenduna – Gazteon KZ\nLaugarren belaunaldiko Echo Dot bozgorailu adimentsua da. Alexa Voice Service erabiltzen du, eta, beraz, ahotsaren bidez kontrolatzen da.\nEcho Dot esfera trinkoa da, oinarria makurtuta duena. Goiko aldean lau botoi ditu: bolumena igo eta jaitsi, akzioa eta mikrofonoak isilarazi/aktibatu; esfera guztia LED argi-eraztun batez apainduta dago.\nEcho Doten laugarren belaunaldiak 41 milimetroko aurrealdeko bozgorailua du, aurrealdean kokatuta, eraginkortasun handiagoa lortzeko. Haren forma zilindrikoak, gainera, irteerako soinuaren akustika eta banaketa hobetzen ditu, eta, hala, urruneraino irits daiteke.\nOinarrizko materialez eginda dago: sare gris eta beltzezko oihala erdialderako eta goialderako, plastiko gogorra behealderako, eta gomazko oinarri bat, mahaietan marrarik ez egiteko edo irristatzeko.\nAlexa, gure aliatu handia\nAlexa laguntzaile birtuala da. Haren bidez, Echo Dot sistemarekin sinkronizatutako etxeko gailu guztiak kontrola ditzakezu, ahotsa bakarrik erabiliz. Argiak piztu ditzakezu, pertsianak igo edo jaitsi, berogailua erregulatu… Zure etxea azken belaunaldiko etxe domotiko bihurtuko da. Gainera, Echo Doten bidez, eta Alexaren laguntzarekin, gustuko duzun musika eskatu, eguraldiaren aurreikuspena jakin eta eguneko albiste nabarmenenak irakurri ahal izango dituzu.\nLaugarren belaunaldiko Echo Dot bozgorailua erabiltzailearen pribatutasuna babesteko diseinatuta dago, hainbat babes-geruzaz eta pribatutasun-kontrolez egina baitago, mikrofonoak elektronikoki deskonektatzen dituen botoi bat barne. Gailu bikaina eta merkea\nSalneurria: Oinarrizkoa: 44,99 € (amazon.com)\n← Tiny Room Stories: Town Mystery, Android plataforma\nArabako Batzar Nagusiek XVIII. mendeko pianoa hartu dute →


Informazioa – Irunero\nEkaineko hilabetean sartzearekin batera Irungo jaiak ospatzeko atzera kontaketa hasten da. Bi urteko etenaren ostean, festak are gogo gehiagorekin espero dituzte irundarrek. Jaien itzulera ospatzeko Kultura arloak festa egunetarako ekintzen egitarau zabala prestatu du, aurreko urteko jaietako programaren egitura mantenduz,...\n2022(e)ko ekainak 2 No Responses\nFicoba mugaz gaindiko mugikortasuna eta enpleguarekin loturiko proiektuen aurkezpen lekua izan da. Batetik, Forma NAEN proiektuaren bidez mugaz gaindiko enplegu aukerak zabaldu eta ziurtagiriak bateratzeko egitasmoa aurkeztu zen. Bestetik, TRANSFERMUGA-...\n2022(e)ko maiatzak 31 No Responses\nJosu Torres, poesia idazlea: “Uste dut poesiak sentimendua, askatasuna eta bihotza izan behar duela”\nJosu Torres poesia idazleak bere bigarren liburua argitaratu du “Cien poemas sin rima”. Liburua Irungo Liburu Azokan aurkeztu zuen eta bertan irakurleekin iritziak partekatzeko aukera izan zuen. Josu Torresek poesia idazten nola hasi zen azaldu du. Nolakoa...\n2022(e)ko maiatzak 25 No Responses\nCristina Juaniz artistak “Micrisantemo” goitizenarekin sinatzen ditu bere sorkuntzak. Artista sena txikitatik sentitu arren, pandemia ostean hasi zen artista lanak eginez bere bizitza irabazten. Dagoeneko hiriak berak egindako bi horma-irudi dauzka, bata B...\n2022(e)ko maiatzak 18 No Responses\nPalmera Montero Guneko atarian, pintura-erakusketa egingo da, eta astelehen honetan, ireki den lehen egunean, bertan izan da David Nuño Gizarte Ongizateko ordezkaria. Margari Álvarez Olasoren lanak dira. Margari eraikin berean dagoen adineko pertsonen lo...\nMaiatzaren 12tik 15era bitartean, Erdi Aroko azokaren zazpigarren edizioa antolatuko da Behobian. Auzoko bizilagunen eta merkatarien elkarteek sustatzen dute ekimena, eta Irungo Udalaren laguntza jasotzen dute. Paco Martínez Behobiako auzo-elkarteko president...\nIrungo historia hiriko ikasleengandik gertuago\nMemoria Historikoko arloak proiektu pilotu bat jarri du abian irungo historia ikastetxeetara modu berritzailean eta aitzindarian eramateko. Santi Jiménez ordezkariak, Gorka Añibarrok lagunduta, Bigarren Hezkuntzako ikasleei zuzendutako ekimena dela azaldu du...\n2022(e)ko apirilak 29 No Responses\nHobekuntzak oinezkoen mugikortasunean, irisgarritasunean eta bidegorri sarean\nIrungo Udalak jakinarazi du hainbat lan abian jarri direla hiriko zenbait tokitan, irisgarritasuna eta oinezkoen edo txirrindularien mugikortasuna hobetzeko. Zehazki, oinezkoen ardatzen kanpaina berria, Txingudi ikastolaren eta Jaitzubia hiribidearen arteko ...\n1 2 3 … 63 Hurrengoa »


Siluru - Wikipedia, entziklopedia askea.\nEspeziea Silurus glanis\nSilurua (Silurus glanis) siluridoen familiako arraina da, ur gezatan ibiltzen den Europako handiena, 3 m inguru luzea eta 200 kg har ditzakeena. Gorputz sendo luzarana du, eta buru handia. Azala soila eta lirdinga-guruin askokoa du, beltzarana bizkarraldean eta arrea edo oliba-kolorekoa sabelaldean. Animalia hauek oso indartsuak dira eta erraz bota dezakete pertsona bat uretara.\n4 Kalte ekologikoa\nEuropako eta Asiako ibai eta aintziretan bizi da, Europan erdiko eta ekialdekoetan eta Asian mendebaldekoetan. Kirol arrantza dela eta arrantzale askok beste ibaietan bota dituzte siluruak, kasu batzuetan beste espezie bat dagoelako ez dute ibaia superpopulatzen baina beste kasu batzuetan super harrapari bilakatzen dira. Espainian 1974. urtean Mequinenza urtegian sartu zen eta Ebro ibai osoan zehar zabaldu dira. Siluruentzat egoera ona egon denez arazorik gabe tamaina ikaragarriak izatera heldu dira espezie nagusia bilakatuaz. 1880an Erresuma Batuan aske utzi zituzten, baina ez ziren zabaldu egoera klimatiko traketsaren erruz. Alpeetan eta Suedian siluru kopurua ikaragarri jaitsi da. Grezian ere bizi izan zirela jakin da baina gaur egun ez da aurkitzen espezimenik.\nArrain hauek oso luzeak izan ohi dira eta gutxi gora-behera 2 metroko luzera daukate. Aho handia daukate eta jaten dituzten arrain gehienak irentsi egiten dituzte, barnean hortz oso txikiak baina asko dauzkate. Ahoarekin egin dezaketen indarra oso handia da eta erraz txikitu dezakete pertsona baten hanka. Begi txikiak dauzkate eta gainera ez dute ondo ikusten. Ahoaren inguruan bibote antzekoak dauzkate eta beraien inguruan mugitzen diren gauzak detektatu ditzakete, adibidez arrainak. Emeak bere pisu kilo bakoitzeko 30000 arrautza jartzen ditu, arrak arrautzak zaintzen ditu eta beste arrainez defendatzen ditu. Arraina arrautzetatik ateratzeko 3 edo 10 egun igaro behar dira, egunak tenperatura erabakitzen du.\nZeinahi animalia jaten du, arrainak, uretako hegaztiak eta anfibioak batez ere. Ikusmen oso txarra daukatenez batzuetan ez dakite zer jaten ari diren, beraien aurrean zerbait dagoela bakarrik. Harrapatutako siluru batzuen tripen barruan latak aurkitu dira.\nSilurua beste habitat batera sartzean bertako arrainak jan ditu eta balantza biologikoaren oreka suntsitu egin du bertako ekosistema desagerraraziz.\nEspezieak: Silurus glanis


Cookien politika – Misterio de Obanos\nhttps://misteriodeobanos.org webgunean (aurrerantzean, Web Gunea) cookieak erabiltzen ditugu bisitariek gure edukiarekin duten harremana errazteko eta jasotzen ditugun bisitariei buruzko estatistikak egiteko.\nJakinarazten dizugu cookieak erabil ditzakegula Webgunean nabigatzea errazteko, beste erabiltzaile batzuengandik bereizteko, erabileran esperientzia hobea emateko eta gure webgunea hobetzeko arazoak identifikatzeko.\nCookie deitzen zaie gure webguneko bisitari bakoitzak erabiltzen duen nabigatzailean grabatzen diren fitxategi txiki batzuei, zerbitzariak erabiltzaile horren bisita gogora dezan gure edukietara berriro sartzen denean. Informazio horrek ez du zure identitatea adierazten, ezta zure datu pertsonalik ere, eta ez zara zure ordenagailuan gordetako edukira sartzen; baina gure sistemak aukera ematen dizu zu identifikatzeko, aurretik ere web orria bisitatu zenuen, orri jakin batzuk ikusi zenituen eta abar, eta, gainera, zure lehentasun pertsonalak eta informazio teknikoa gordetzeko aukera ematen dizu.\n2009/136/EE Zuzentaraua betez, gure ordenamenduan SSILren 22. artikuluaren bigarren paragrafoak garatutakoa, DEPAren jarraibideei jarraituz, gure webean egiten den erabilerari buruzko informazio zehatza ematen dizugu.\nJarraian, cookien sailkapen bat egiten da, kategoria batzuen arabera. Hala ere, kontuan izan behar da cookie bat kategoria batean baino gehiagotan sar daitekeela.\nCookie propioak: editoreak berak kudeatutako ekipo edo domeinu batetik erabiltzailearen terminalera bidaltzen direnak dira.\nHirugarrenen cookieak: editoreak kudeatzen ez duen ekipo edo domeinu batetik erabiltzailearen terminalera bidaltzen direnak dira, baizik eta datuak tratatzen dituen beste erakunde batek kudeatzen dituenak.\nSaioko cookieak: erabiltzailea web orri batean sartzen den bitartean datuak bildu eta gordetzeko diseinatutako cookie mota bat dira.\nCookie motak helburuaren arabera\nCookie teknikoak: erabiltzaileari webgune, plataforma edo aplikazio baten bidez nabigatzea eta bertan dauden aukera edo zerbitzuak erabiltzea ahalbidetzen diotenak.\nPertsonalizazio-cookieak: erabiltzaileari zerbitzura sartzeko aukera ematen diotenak dira, erabiltzailearen terminalean dauden irizpide batzuen arabera aurrez definitutako ezaugarri orokor batzuekin.\nPublizitate-cookieak: editoreak web orri batean sartu dituen publizitate-espazioak ahalik eta modu eraginkorrenean kudeatzeko aukera ematen dutenak dira.\nPortaera-publizitateko cookieak: editoreak web orri batean sartu dituen publizitate-espazioak ahalik eta modu eraginkorrenean kudeatzeko aukera ematen dutenak dira. Cookie horiek erabiltzaileen portaerari buruzko informazioa biltzen dute, haien nabigazio-ohituren etengabeko behaketaren bidez lortua; horri esker, profil espezifiko bat gara daiteke, haren araberako publizitatea erakusteko.\nAnalisirako cookieak: cookie horien arduradunari aukera ematen diote lotuta dauden webguneetako erabiltzaileen portaeraren jarraipena eta analisia egiteko. Cookie mota honen bidez jasotako informazioa webguneen jarduera neurtzeko erabiltzen da, zerbitzuaren erabiltzaileek egiten duten erabilera-datuen analisiaren arabera hobekuntzak sartzeko.\nGaur egun, nabigatzaile gehienak lehenetsita daude publizitateko cookie-en edo hirugarrenen instalazioa blokeatzeko beren taldean


Foruzaingoak 125 lagun atxilotu ditu, eta NLAk 1.034 gorabehera artatu ditu jaietan\nForuzaingoak 125 lagun atxilotu ditu, eta NLAk 1.034 gorabehera artatu ditu jaietan larunbata, 2007.eko uztailak 14\nForuzaingoak, San Fermin jaietan uztailaren 13 arte, guztira, 125 lagun atxilotu ditu, askotariko delituak egiteagatik, iazkoaren bikoitza, izan ere, aldi horretan 60 lagun atxilotu ziren.\nIgoera nabarmen hori ondarearen aurkako delituen atxilotuengan erregistratu da (47), bereziki, zorro-lapurrak, izan ere, iaz, jaietako laugarren egunean, hamaika (11) besterik gabe atxilotu ziren kontzeptu honengatik. Atxilotutako 47 zorro-lapurretatik, nabarmena da errumaniarren kopuru altua, horietako 35 herrialde horretakoak baitira. Gainontzekoetatik, 6 Espainiakoak dira, 3 Algeriakoak, 1 Kubakoa, 1 Marokokoa eta beste 1 Venezuelakoa. Azken kasu horretan, 52 urteko Venezuelako gizonezko bat Iruñeko Alde Zaharrean atxilotu zuten uztailaren 6an, 16:00etan, 1.800 € zituela. Hurrengo egunean, berriz atxilotu zuten Zezen Plazako inguruetan lapurreta egiteagatik.\nHonako hauek osatzen dute atxilotuen epigrafea, aurretik deskribatutako ez bezalako delituak egiteagatik: 11 lagun drogekin trafikatzeagatik, 30 delitu desobedientziengatik edo agintaritzaren aurkako atentatua edo erresistentziagatik, 4 desordena publikoarengatik eta izapide judizialak ireki behar izan zaizkien beste 4 atxilotu alkoholemiarengatik.\nParaleloki Foruzaingoaren Hiritarrenganako Arreta Bulegoan salaketa gehiago jarri dira, Gaztelu Plazan kokatuta. Bertan, guztira 861 salaketa penal bildu dira( 652 2006.urtean, eta horietatik 774 ebasketa delituei dagozkie (bertan, ez da indarrik egiten delitua exekutatzeko) eta 34, berriz, indarrez eragindako lapurretei. Era berean, 14 salaketa izapidetu dira erasoengatik.\nForuzaingoaren Hiritarrenganako Arreta Bulegoan (HAB) salaketa gehien jasotako eguna larunbat izan zen, uztailak 7: 212 salaketa izapidetu ziren, horietatik 199 ebasketengatik eta 6 lapurretengatik izan ziren. Ondoren, kopuruari dagokionez, uztailaren 6 jasotakoak izan ziren: 176 salaketa (159 ebasketengatik eta 2 lapurretengatik), eta uztailak 8: 143 salaketa (129 ebasketengatik eta 2 lapurretengatik) eta azkenik atzoko eguna, uztailak 9: 85 salaketa (70 ebasketengatik).\nBestalde, Foruzainek, egun hauetan, 959 lagun modu administratiboan salatu dituzte udal ordenantza haustegatik, gehien bat bide publikoan pixa egiteagatik, 322 lagun, trafiko eta bide segurtasuneko arloko arau-hausteengatik, 375 lagun, eta 67, ikuskizunen arloko arau-hausteengatik zezen-jaialdietako ikuskizunetan (zezen korridak eta entzierroak).\nTrafiko eta bide segurtasuneko arloari dagokionez, Foruzaingoaren Trafiko Dibisioko patruilek guztira 49 zirkulazio istripu artatu dituzte. Bertan, 61 ibilgailuk hartu dute parte eta maila desberdineko 18 zauritu izan dira.\nEra berean, trafikoko patruilek alkoholemiako 1677 proba egin diete gidariei. Horietatik, 7 atxilotu dituzte alkoholaren eraginpean gidatzeagatik eta beste 42ri administrazio salaketa egin diete zirkulatzeko alkohol maila gainditzeagatik. Iaz bezala, aurten ere, Iruñeko Udaltzaingoarekin batera alkoholemia kontrolak instalatu dira hiriburuko sarreretan.\nAgintaritza eta Koordinazio Zentroan, aldiz, istiluekin, borrokekin, pertsonei emandako laguntzekin eta alarma sozialeko mehatxuekin zerikusia duten 47 gorabehera artatu dituzte. Horietan guztietan, hiritarren segurtasunerako patruilek esku hartu behar izan dute.\nAzkenik, Hiritarrarenganako Arreta Bulegoak galdutako 792 objektu bildu dituzte (bereziki dokumentazioa zuten zorroak). Horiek egunero Udaltzaingoaren bulegoetako Galdutako Objektuen Bulegora eraman dira, Monasterio de Irache kalean (telefonoa: 948 420612).\nNLA-k larrialdietako 27964 dei eta jaiekin lotutako 1034 gertakari artatu zituen\nBestalde, Nafarroako Gobernuaren Nafarroako Larrialdietako Agentziak (NLA), uztailaren 6 eta 13 artean (biak barne), larrialdietako 27964 dei jaso ditu, 7629 gertakariei dagokienez. Horietatik 1034 San Fermin jaiekin zuzenean lotuta zeuden.\nEgunen arabera, dei kopuru gehien jaso zen eguna larunbata izan zen, uztailak 7, hiritarren 4.446 deiekin. Ondoren, igandea izan zen, uztailak 8, 4.068 deiekin, ostirala, uztailak 6, 3.874 deiekin, uztailak 9, 3336 deiekin, uztailak 10 3166 deiekin, uztailak 13(3059), uztailak 11(3054) eta Uztailak 12 (2961). Era berean, aipatutako deiak direla eta, San Fermin jaiei dagokienez, NLA-k artatutako deien kopuru gehien erregistratu zen eguna larunbata izan zen, uztailak 7, 255 gairekin, ondoren, ostirala, uztailak 6, 225 gertakarirekin. Igandean, uztailak 8,134 gertakari erregistratu ziren, uztailak 10, 79 gorabeherekin, uztailak 11, 72 istripuekin eta osteguna 83 eta ostirala 105 istripu.\nHalaber, antzeman da Sanferminekin zerikusia duten gorabeheren kopurua ere handitu dela 2007an (1.034) aurreko urteen aldean (2006an 968 izan ziren, eta 2005ean, 872).\nNLAk koordinatutako 1.034 gorabehera urgenteetatik, 706 alditan anbulantziak etorri behar izan ziren. Garrantzi txikiagoko gorabeheretan, hain zuzen, 322 anbulantzia erabili behar izan ziren; traumatismo eta politraumatismoak direla eta, 161; intoxikazioengatik, 141; drogengatik, 13; eta erasoengatik, 22.


Marketinaren pertsonalizazioa: arrakastatsua izateko 4 gako | Martech Zone\nMarketinaren pertsonalizazioa: arrakastatsua izateko 4 gako\nAsteartea, abendua 13, 2016 Osteguna, abendua 15, 2016 Douglas Karr\nPertsonalizazioa oso modan dago une honetan, baina gaizki eginez gero nahiko iraingarria izan daitekeen estrategia da. Har dezagun adibiderik ohikoena: nola sentitzen da mezu elektroniko bat irekitzen den tokian jasotzen duzunean, maitea %%Izena%%... ez al da okerrena? Hori agerikoa den adibidea bada ere, ez da hain agerikoa garrantzirik gabeko eskaintzak eta edukia bidaltzea zure komunitatera. Horrek bere lekua duen oinarria behar du.\nNorakoak diren esperientzia aberatsak, dinamikoak eta hiper-espezifikoak kontsumitzaileentzako bizitza errazten dute eta enpresek marketineko gastuen eraginkortasuna areagotzen dute. Hori da denontzat irabazteko modukoa.\nMDG Advertising-eko infografia hau Adobe-ren, Aberdeen Group-en, Adlucent-en eta beste hainbat ikerketetan oinarritutako arrakasta lortzeko funtsezko 4 oinarri laburbiltzen ditu.\nTaktika smart vs.: Pertsonalizazioak, besterik gabe, askoz ere gehiago esan nahi du izen bat barne. Oinarrizko pertsonalizazioak eragin txikia du konpromisoan; hala ere, erabiltzaileen ekintza zehatzetan oinarritutako mezuek 2X irekiera eta 3X klik tasa dituzte mezu elektroniko estandarrekin alderatuta. Ikusi nola bideratzea dinamikoa den konpromiso eraginkorraren benetako gakoa.\nBezeroaren ikuspegi bakarra: Kontsumitzaileek diotenez, pertsonalizazioaren onura nagusiak garrantzirik gabeko iragarki / mezu gutxiago dira, produktu / zerbitzu berriak azkarrago aurkitzea eta kalitate handiko erosketetarako interakzioak dira. Esperientzia horiek emateko eta bideratzeko ahalmena aprobetxatzeko, kontsumitzaileen profil aberatsak eta etengabe eguneratuak behar dituzu. Ezagutu bezeroaren ikuspegi bakarra edukitzea zergatik den arrakastaren oinarria.\nDatuak eta sistemak: Pertsonalizazioa eta datuak / sistemak ez daude soilik lotuta, funtsean elkar lotuta daude. Edukia pertsonalizatzen ez dutela dioten merkaturatzaileen artean,% 59k dio oztopo nagusia teknologia dela eta% 53k datu egokiak falta direla. Arakatu plataforma egokietan eta jendeak inbertitzeak izugarri ordain dezakeen.\nGardentasuna eta segurtasuna: Jendeak pertsonalizazioarekin kontuz jarraitzen du, ez baitago ziur datuak nola erabiltzen eta gordetzen diren. Horregatik dira hain garrantzitsuak kontrolak eta segurtasunak. Lineako erabiltzaileen% 60 inguruk jakin nahi du webgune batek haientzako pertsonalizatutako edukia nola aukeratzen duen eta kontsumitzaileen% 88k nahiago du bere datu pertsonalak nola erabiliko diren zehaztea. Ulertu nola aurre egin kezka horiei.\nZure markari taktika horiei etekin handiena ateratzen jakiteko, begiratu Marketinaren pertsonalizazioaren benetako indarra desblokeatzeko 4 urrats.\nTags: bezeroaren ikuspegiadatuen irisgarritasunaDatuen segurtasunadatuen gardentasunamdg publizitateapertsonalizaziopertsonalizazio datuaksegurtasungardentasuna


EAJ-PNV - Markel Olano: “Gipuzkoan errealitate-aldaketa baten atarian gaude”\nMarkel Olano: “Gipuzkoan errealitate-aldaketa baten atarian gaude”\nEAJ-PNVren Gipuzkoako Diputatu Nagusigaiak azpimarratu du, ezinbestekoa dela herritarrek hurrengo igandeko hauteskundeetan parte hartzea Gipuzkoan beharrezkoa den aldaketa lortzeko.\n16 Maiatza | Gipuzkoa\nEAJ-PNVren Gipuzkoako Diputatu Nagusigai Markel Olanok, eta Donostiako alkategai Eneko Goiak agerraldia egin dute gaur goizean Donostiako Udaletxearen aurrean. Bertan, bere taldeekin batera, mezu zuzena, argia eta zehatza eman dute: “Gipuzkoan eta Donostian errealitate-aldaketa baten atarian gaude”. Horren harira, Markel Olanok azpimarratu du, agerikoa dela hurrengo igandeko hauteskundeetan ez direla errepikatuko duela lau urteko emaitzak. Izan ere, aldaketa dator, hain zuzen ere, EAJ-PNVk ordezkatzen duen aldaketa.\nHorrenbestez, Olanok konpromisoa hartu du aldaketa bultzatzeko, hain zuzen ere, eraikitzeko eta elkarbanatzeko aldaketa, eta ez, ordea, suntsitzeko eta inposatzeko aldaketa. Eta, horretarako, jeltzaleek elkarrizketa eta akordioa oinarri izango dituzte. Izan ere, hitz egiteko, konbentzitzeko eta gertatuko den aldaketan parte hartzeko garaia da. Horren harira, EAJ-PNVren Gipuzkoako Diputatu Nagusigaiak honakoa esan du: “Herritarrak politika egiteko beste modu bat eskatzen ari dira eta EAJ-PNVk modu berri hori ordezkatzen du. Hala ere, aldaketa lortzeko, herritarrek argi izan behar dute ezinbestekoa dutela hurrengo igandeko hauteskundeetan parte-hartzea. Izan ere, baldin eta herritarrek ez badute hauteskundeetan parte-hartzen, ezingo dugu Gipuzkoan beharrezkoa den aldaketa hori aurrera eraman”.\nEra berean mintzatu da EAJ-PNVren Donostiako alkategai Eneko Goia. Goiak aldaketaren beharra, bai Donostiako Udalean, bai Gipuzkoako Foru Aldundian, lotu du jeltzaleen kultura proposamenarekin: “Gure ustez, kulturak elkarbizitzaren oninarria izan behar du, bai Donostian, bai Gipuzkoan, eta kulturak anitza izan behar du, ezberdintasunak onartu behar ditu, irekia izan behar du, eta nazioartera hedatu behar du, betiere, nortasuna galdu gabe. Eta baldin eta horren alde egin nahi badugu, inoiz baino beharrezkoa da Donostiako Udalean eta Gipuzkoako Foru Aldundian aldaketa lortzea”.\nTabakalera, euskal kulturaren sorkuntzaren erreferente\nAgerraldian ere Hezkuntza eta Kultura sailburu Cristina Uriartek, eta sailburuorde Joxean Muñozek parte hartu dute. Horien aurrean, EAJ-PNVren Gipuzkoako Diputatu Nagusigai Markel Olanok Tabakalera sustatzearen alde egin du: “Baina ez bakarrik eraikinaren eraikuntza sustatzearen alde, baizik eta Tabakaleraren proiektuari edukia ematearen alde ere. Eta guk, Tabakalera euskal kultur edukien sorreraren motore izatea nahi dugu. Beraz, guretzat Tabakalera Euskadi osorako proiektua da”. Olanoren ustez, Tabakalera euskal kulturaren etorkizuna da eta, beraz, sortzaileentzat motore eta erreferente izan behar du, hain zuzen ere, euskaraz eta euskal kulturarentzat edukiak sortzeko esfortzu handia egiten ari diren sortzaileentzat.\nMarkel Olanok, halaber, gaineratu du, kultura proiektu handiak aurrera eramateko, bai Donostian, bai Gipuzkoan, bai Euskadin ezinbestekoa dela erakundeen arteko konfiantza eta elkarlana berreskuratzea. Hortaz, konpromisoa hartu du, Donostiako Udalaren, Gipuzkoako Foru Aldundiaren eta Eusko Jaurlaritzaren arteko elkarlana eta konfiantza berreskuratzeko lan egiteko.\nGainera, Olanok Donostiako Nazioarteko Zinemaldia goraipatu du, Gipuzkoako kultura arloko protagonista nagusi bezala. Horiek horrela, hautagai jeltzaleak konpromisoa hartu du, Gipuzkoako Foru Aldundiaren eta Donostiako Zinemaldiaren arteko elkarlana indartzeko, Gipuzkoan kultura arloko politikak diseinatzeko eta bultzatzeko eragileetako bat izateko.\nAzkenik, Markel Olanok gogorarazi du, euskarak erronka handi bat duela: kalean erabiltzea sustatzea, bereziki, gazteen artean. Hortaz, konpromisoa hartu du, proiektua garatzeko gazteekin elkarlanean, gazteek protagonista izateko euskararen erabilera kalean bultzatzeko. Horren harira, Markel Olanok honakoa esan du: “Gazteekin elkarlanean arituko gara euskararen erabilera kalean bultzatzeko programak egiteko”.\nBestalde, Eneko Goiak adierazi du, Donostiak apustu handia egin duela kultura hiriaren erreferenteetako bat izateko eta kultura-industriak Donostian tokia izateko. Goiaren ustez, apustu horrekin jarraitzeko eta Tabakalera euskal kulturaren edukien sorreraren erreferente izateko, inoiz baino beharrezkoa da aldaketa, hain zuzen ere, elkarlanean oinarrituta proiektu guztiak aurrera eramateko. Eta aldaketa hori EAJ-PNVk ordezkatzen du.


Enpresarean Azokara bertaratzeko izen-ematea zabalik - Sustatu.eus - Teknologia albisteak\n“Pertsonak, digitalizazioa eta transformazioaren etorkizuneko erronka”\nBai Euskarari Elkarteak antolaturiko Enpresarean Azokaren laugarren edizioak pertsonak, digitalizazioa eta transformazioaren erronka izango ditu hizpide, urriaren 25ean Orona Ideon (Hernani).\nJardunaldia 8:30etatik 14:30etara izango da, askotariko hitzaldiak eta solasaldiak jasoko dituen egitarauarekin. Bertaratzeko interesa duenak ondorengo galdetegia bete beharko du: https://goo.gl/forms/ilkN0fdAdcrhk9Xa2\nEtorkizuneko eraldaketaren paradigma aurrean izanik, euskal gizartearen lehiakortasunerako eta ongizaterako erronkak aztertuko dira; horiekin batera, teknologia, errobotizazioa, eraldaketa digitala eta etorkizuneko lanak bezalako gaiak izango dira eztabaidagai, enpresa, formazio eta ingurune digitaleko adituen eskutik, euskaratik eta euskaraz.\nIkuspegi profesionalak oholtza gainean\nGoiza hiru bloke nagusitan antolatuko da eta bakoitzean enpresa alorreko gonbidatu bereziak izango ditugu.\nLehenik eta behin, “Ekonomia eta pertsonak. Euskal ekonomiaren eta gizartearen erronkak” hizpide izanik, ORKESTRAko zuzendari nagusia den Mari Jose Arangurenek eta Talaios Kooperatibako Gorka Juliok hitzaldi bana eskainiko dute. Arangurenek lehiakortasunerako eta ongizaterako erronkak xehetuko ditu, ORKESTRAk aurkeztuko duen txosten berrian oinarrituta; Juliok etorkizuna irudikatzen lagunduko digu, teknologia eta gizartearen / lanaren arteko harremanaz arituko delarik. Ondoren, Imanol Esnaola (Gaindegiako Koordinatzailea), Sebastian Zurutuza (Gipuzkoako Foru Aldundiko Kudeaketa Estrategia zuzendari nagusia), Ixaka Egurbide (IMHko zuzendaria) eta Iker Barrenarekin (Hispavista Labseko zuzendari exekutiboa) mahai-ingurua partekatuko dute.\nBigarren blokean eraldaketa digitalean eta lanaren etorkizunean jarriko da fokoa: “eraldaketa digitala, pertsonen eraldaketa?” galderari erantzun nahian. Horretarako, SPRI Taldeko zuzendari nagusiak, Alexander Arriolak, “Eraldaketa digitalaren erronka pertsona eta profesionalengan” hitzaldia eskainiko du. Ondoren, lanaren etorkizuneko joeren inguruan sakontzeko, LKS-PROSPEKTIKEReko zuzendari nagusia den eta Millenium Proiektuaren arduraduna den Ibon Zugastik proiektuari buruz hitz egingo du eta etorkizuneko lanbide sistema irudikatzen lagunduko digu.\nHitzaldien ondoren, solasaldian partekatuko dituzte ikuspegiak inguruko profesional erreferenteekin; besteak beste, Nuria Agirre (Laboral Kutxako Giza Baliabideetako arduraduna), Rikar Lamadrid (Eusko Jaurlaritzako Teknologiaren eta Ikaskuntza Aurreratuen zuzendaria) edo Lanbide eta zenbait enpresetako ordezkariak izango dira, egungo hezkuntza sistema eta etorkizuneko lanbide sistemaren erronken inguruan hausnartzeko.\nGalderaz beteriko etorkizuna\nEnpresa, ekonomia eta lanaren etorkizuna galderaz beterik dator. Transformazioa errealitate bat da, onartuta dago, baina erronkari aurre egiteko ikuspegi arteko talka handiak daude. Eragina izango du errobotizazio-prozesuak lanpostuetan? Zer gertatuko da betiko sistema sozioekonomikoarekin eta horren bitartekariekin? Nolakoa izango da komunitate eta administrazio publikoaren arteko harremana? Botere-arteko funtzionamendua eroriko da? Nolako lanpostuak topatuko ditugu? Askatasuna eta segurtasuna uztartzeko gai izango gara?\nArin-Arin aurkezpenak. “Ekintzaileon txanpa” lehiaketa\nAurreko edizioetan bezala, ekintzaileei zuzenduriko “Arin-Arin” saioa egongo da. Parte-hartzaileek haien ideiak edo proiektuak hiru minututan azaldu beharko dituzte, arin eta labur. Helburua da onuragarriak izan daitezkeen eta garatzeko aukera duten ekimen berritzaileak ezagutzea eta ekarpenak egitea, sormena garatu zein elkarlanerako bide berriak irekitzea. Epaimahaiak parte-hartzaileen aurkezpenak baloratu eta irabazle bat hautatuko du, ekimena gauzatzeko 2000 euroko laguntza eskainiz. “Arin-Arin” saioan parte hartu nahi duenak ondorengo galdetegia bete beharko du: https://goo.gl/forms/J1nMSJ5PRkcMNoz43


Txinako Kalitatea Die Tresna Elektrikoetarako Etxebizitza Prezioa Eta Fabrika - Dongguan Yiwei Zehaztasun Hardware Products Co. LTD\nHasiera > Produktuak > Aluminiozko aleazio bidezko galdaketa tresna elektrikoen piezak > Tresna elektrikoetarako galdaketako etxebizitza\nTresna elektrikoetarako Die Cast Fundeko xehetasun azkarrak\nAluminioa € Zine-aleazioa\nZehaztasunezko Die Casting\nTresna elektrikoetarako Die cast fundizioaren produktuaren deskribapena\nTresna elektrikoetarako Die cast fundizioaren ontziratzea eta entrega\nPoltsa poltsikoa / burbuila poltsa + kartoi + paleta, portua, Shekou portua, Huangpu portua eman dezake bezeroaren eskakizunaren arabera.\nA: Fabrika gehi merkataritza enpresa gara\nA: Bai, zure laginen arabera neurketa egin genezake eta tresneria hil dadin.\nA: 1. Ekipamendu aurreratuak eta teknologia ezin hobea ditugu\n4. Salmenta talderik onena eta kalitatezko erosketa taldea ditugu.\nA: Moldea:% 50 moldea gordailua +% 50 lagina onartu ondoren. Lote ekoizpena:% 40 gordailua eskaerarako +% 30 masa ekoizpenerako +% 30 bidalketa egiteko.\nHot Tags: Tresna elektrikoetarako galdakako etxebizitza, Txina, Kalitatea, Prezioa, Fabrika


Save The Whales erabilera anitzeko motxila, milaka abenturatarako. Motxilak egunero erabiltzeko, bidaiatzeko edo mendira joateko balio du, eta erosotasuna eta aireztapena emango dizu, bizkarralde moldatuari (Air Breathing System) eta saretazko sorbaldaldeei esker. Itsas sareetatik datozen ehun birziklatuekin egina dago, eta uraren kontrako PFCrik gabeko tratamendua du, Ternua etxeak jasangarritasunaren alde duen jarreraren erakusgarri. Oso ekipamendu erabilgarria da, besteak beste, makilak eramateko zerrenda elastikoa, lanparak eramateko osagarria eta patrikak eta bularraldea egokitzeko zerrenda dituelako.\nEsku artean duzu «Whales that save whales» motxilaren edizio mugatu bat. Erabiltzen ez diren arrantza-sareekin egina dago, eta horrela galarazi egiten dugu gure itsas faunarentzako arriskutsuak izango liratekeen hondakin horiek itsasora botatzea. Ehuna arrantza-sareekin egindako nylon birziklatua da, eta botilak eramateko alboko sarea arrantzaleen benetako sarea da. Hauxe da ehun birziklatuekin eta PFCrik gabe ekoitzitako Ternuaren motxila bilduma berriaren unitate adierazgarriena. Zigilu identifikatzailea, gainera, BALEGUReko Joseba Mercader lagunak fabrikatu du, gure itsasoetan jasotako egur-zatiekin artisautzalanak eginez. «Esateko asko duten eta itsaso ugari zeharkatu dituzten egurrak. Egurrak noraezean. Balea eta egurra, bi hitz horien batuketa da Balegur. Balea itsasoaren ikurra da, Kontxako hondartzan duela urte batzuk hiltzen ikusi ahal izan nuena.»


Beartekoen lanak plazan ikusgai izango dira domeka eguerdian - Bergara - Goiena.eus\nBeartekoen lanak plazan ikusgai izango dira domeka eguerdian\nMaite Txintxurreta 2016-05-06 12:54\nUrtez urte egiten duten moduan, Beart eguna ospatuko dute domeka honetan, maiatzak 8, bergarako margolari eskolakoek. . 12:00etatik 14:30ak aldera arte eskolako ikasleen margolanak ikusgai jarriko dituzte San Martin plazan, herritar guztien bistara\nEgun berezi horren barruan, Bearteko kideek Etxagi jatetxean lagunarteko bazkaria egingo dute, eta hori aprobetxatuaz, aspaldidanik elkarteko kide den Mari Paz Alustiza omenduko dute.\nUrtero omentzen dute kideren bat, eta aurten bera izango dela erabaki dute. Beart elkartearen baitan "pertsona berezia" dela dio Juanjo Altuna presidenteak. Gainera, 2015. urtean zehar Simon Arrietaren jaiotzaren mendeurrena izan da, eta horren inguruan hainbat ekitaldi eta ospakizun burutu dituzte Bearten. Hala, eta Alustiza Arrietaren ikaslea izan zenez, momentu ona iruditu zaie omenaldirako.\nEra berean, bergararra urte luzez aritu da umeei margo eskolak ematen eta herriko gaztetxoei pinturarekiko maitasuna eta ezagutza trasmititzen, Horregatik, lan horri ere egin nahi izan diote aitortza Beartetik, Juango Altunak azaldu duenez.\nBearteko artisten lanak gaurtik Kulturaten ikusgai\nAitziber Aranburuzabala Juldain 2016 mai 06 Arrasate\nUrteetako harremana dute Arrasateko eta Bergarako margo eskoletako kideek. Ekimen asko egin dituzte bateko zein besteko kideek elkarrekin. Era bere...


kritiken hemeroteka » Itzulpen ariketak\nEstilo ariketak / Raymond Queneau (Xabier Olarra) / Igela, 2005\nZenbat modutara konta daiteke istorio bera? Galdera horri praktika literarioaren bidez erantzuten saiatzen den liburua da, begiratu batean, Raymond Queneauren Estilo ariketak liburua. Hutsala, tramarik eta korapilorik gabea den anekdota bat hartu eta 99 modu diferentez ematea, horra egile frantziarrak bere buruari jarri zion erronka eta hona erronka horren emaitza. Liburuaren berri estreinakoz duenak bere buruari egin diezaiokeen galdera da: ba ote du interesik filologo eta literatur ikerlarien sekta murritzetik kanpoko irakurlearentzat idazle baten ariketen bildumak?\nSurrealismotik abiatu arren, literaturan bide pertsonala egin eta OULIPO literatur taldearen gerizpean literaturaren alderdi ludikoa ustiatu zuen idazleetakoa izan zen Raymond Queneau, eta testuinguru horretan eman zuen argitara Estilo ariketak. Beste edozein kirol edo jokotan bezala, arau hertsiak bere buruari jarriz heltzen dio literaturari Queneauk zenbaitetan, baina, paradoxikoki, arauen zurruntasun horrek bide berriak irekitzen dizkio literaturari, ezen, Cortazarrek esan bezala, mundu ludikoa habitatzen duen gizakiak etengabe sortzen ditu forma berriak, konbinazio posible berriak. Queneauk liburu honetan bere buruari jarritako arauak askotarikoak dira: batean e hizkia erabili gabe berridatziko du pasadizoa, hurrenean hitzak elkarrekin trukatuko ditu arau arbitrarioei jarraiki, beste batean bertsokera finkoak ezarriko du hertsapena… Horrela, 99 pieza labur osatu arte. Alabaina, jolasak dakartzan literatur konbinaketen mugagabetasuna eta idazlearen beraren literatur ahalmen eta ezagutza erakusteaz haratago, beste zerbait da liburuari gaurkotasuna eta irakurgarritasuna ematen diona: umorea, alegia. Jolasetik beste dute estilo ariketek parodiatik, literatura genero, baliabide eta erregistroen aniztasuna sakon ezagutzen duen idazleak haietaz egindako parodiatik. Alabaina, Queneau literatura frantsesaren erregistro, erretorika, genero eta azpigenero eta baliabideetatik abiatzen da tradizio baten parodia egiteko, eta zalantza begi-bistakoa da: funtziona ote dezake halako testu batek euskaraz?\nErantzuna, itzulpenaren kalitatearen araberakoa izango da ziurrenik. Eta Xabier Olarraren itzulpenak frogatzen du euskaraz ere liburua interesekoa, dibertigarria eta barre-eginarazlea izan daitekeela. Dela. Zenbait estilo ariketatan ia beste edozein obra itzultzeak dakartzan zaitasun bertsuei baino ez die egin behar aurre itzultzaileak, literatur erregistro unibertsalez egindakoa delako maiz parodia. Beste zenbaitetan, baina, hitzez hitzeko itzulpena erabat da ezinezkoa eta, bestelako hautua egin behar izan du itzultzaileak: jatorrizko testuari baino jatorrizko testuaren motibazio ludikoari eman dio lehentasuna, eta hala, frantsesezko testuen arauak eta murrizpenak izan dira oinarritzat hartu direnak, testu ia berriak osatzeko. Horixe baita, obra honen kasuan, originalari fidel izateko era bakarra. Egia da, nolanahi, frantses literarioaren erretorika hanpatua birsortzen duten testuen itzulpenetan hein batean galdu egiten dela jatorrizkoak duen izaera parodikoa, ezinbestean, euskaraz hain garatua ez dagoen diskurtso erretorikoaz nekez egin daitekeelako parodiarik. Aitzitik, beste zenbait testutan, itzulezintasunak darama idazlea jatorrizkotik erabat aldentzera, eta parodia euskararen baliabideen inguruan egitera, emaitza bikainak lortuz (Harrikada futurista prepositiboa gaixtoan, kasu). Edonola ere, guztietan asmatzen du itzultzaileak erantzun inteligenteak ematen, horretan lagun duela euskal literatur tradizioaren (klasiko, gaurko nahiz ahozko) ezagutza zabala.\nDotorea eta zaindua, edizioa bezain, obra eta itzulpena.


Ostegunetik aurrera herriko pilotalekuetan jokatzeko aukera - Villabonako Udala\nOstegunetik aurrera herriko pilotalekuetan jokatzeko aukera\nEkainaren 4tik aurrera (osteguna) pilotan federatu gabe dauden herritarrek Villabonako Behar Zana, Olaederra kiroldegiko eta Amasako pilotalekuetan pilotan jokatzeko aukera izango dute.\nPilota jokoko modalitate ezberdinetan jokatzeko aukera izango da: eskuz, palaz, joko garbian, frontenisean... Baina Covid-19aren osasun larrialdi egoeran jarraitzen dugunez, bete beharreko segurtasun baldintzak ezarri ditu udalak:\n- Aurretik ordua hartu behar da: 943693980 telefonoan.\n- Gehienez 2 pertsonak jokatu ahal izango dute aldi berean.\n- Ezingo da pilotan jolastera ez den beste ezertarako sartu pilotaleku barrura.\n- Aldagelak ezingo dira erabili.


BALERDI ARANBURU, Iban "Kartzelatik kartzelaz "(Liburu-iruzkinak)\nATAKAK Hasier Larretxea Alberdania, 2011\n2010. urtean, «Ospitalekoak» eleberriarekin, izan genuen aspaldiko partez, donostiarraren azken literatura lanaren berri. Orduko hartan, kartzelan preso zegoen pertsonaia baten inguruan josi zuen kontakizuna, fikzioa eta errealitatea nahasten ziren unibertsoa sortuz. Tartean, espetxeari buruzko hainbat gogoeta eta salaketa ere jarri zituen mahai gainean, bertan gertatzen dena krimen perfektu moduan deskribatuz.\nLiburu berri hau ere kartzelan dago kokatua, baina erabat desberdina da. Oraingoa, bere bizitzaren garai zehatz bateko kronika da, 2004ko urritik 2005eko maiatzera artekoa. Hau da, beraien haurrarekin zirela, Marixol bikotekidea eta biak ETAko kide izateagatik atxilotu zituztenetik, berriz ere hirurak elkartzea lortu zuten momentura arte luzatzen da. Hilabete horietan, frantziar estatuko hiru espetxetan egon zen, eta bakoitzean kaier bana idatzi zuen, sekula inork irakurriko zituen jakin gabe. Zenbait urte beranduago, hala ere, liburu bihurtu dira kaier haiek.\nIsolamenduan egin zituen lehen lau hilabeteak, egunean hogeita bi orduz ziegan sartuta, eta kanpora ateratzean ere, beste inoren laguntasunik gabe, bakardadean. Bakartuta egote horri aurre egiteko, defensa moduan, idazteko hautua hartu zuen Antzak; bizi, sentitu eta ikusten zuena paper gainean jartzeko hautua, hain juxtu. Gertaeren kontaketa biluziak eta gogoetak, kantu, poema, bertso eta aipuekin tartekatzen dira. Beste ezeren gainetik, egoera gogor eta krudel baten aurrean, ETA erakundeko militante den pertsona batek erabilitako babesa osatzen dute guztiek ere. Espetxeak irentsia ez izateko eta duintasuna mantentzen laguntzeko idatziak. Baina, horrez gain, espetxe sistema osoaren aurka egindako salaketa idazki bat ere bada «Bakarmortuko kronikak». Kartzela sistema beldurtzeko, kikiltzeko egina dago. Pertsonaren berezko joera kamusteko, irensteko. Norberak egin nahi duen horretatik, bestek egin nahi duen horretara behartzeko.\nKartzelaren gaia askotan jorratu izan da literaturan nahiz zineman, askorentzat gustuko genero bihurtzeraino. Ikuspuntu desberdinetatik eta modu anitzetan egin bada ere, beharbada genero bihurtzeak berak, nolabaiteko arinkeria erantsi dio kontzeptuari berari. Gizartearen zati batek hain txarrak ere ez direla pentsatuko du agian, eta baten batek, erosoegiak ere badirela. Kasu honetan, aldiz, pelikula eta nobela askoren aldean, erreala da azaltzen dena, benetan gertatua, eta honek, jakina, bestelako balioa ematen dio kartzelaren baliagarritasun zein funtzionalitateari buruz aritzeko orduan. Bukatzeko, kronika hauetan agertzen den Xose Tarrioren aipu bat, bizi dugun egoeran, espetxea zer den egoki deskribatzen duena. Kartzela da jendartean traba egiten dutenentzako proiektu sozioekonomiko zehatz baten zabortegia: horregatik, kartzela, nagusiki, jende txiroz beteta dago.


txakur | Errenteriako Hitza\nMezuak etiketatuta ‘ txakur ’\nBerriketan.info Viewing item 1 to 5 (of 5 items) Aritz Sorzabal wrote a new post, Imanol Cruz intxaurrondotarrak irabazi du 10 kilometroko lasterketa, on the site Irutxuloko Hitza 5 hours, 39 minutes ago\nMaratoi Erdia ez ezik, 10 kilometroko lasterketa ere antolatu dute. Hain zuzen ere, horren prestatuta ez dauden korrikalariek parte hartzeko aukera izan dezaten, proba nagusia baino motzagoa den bigarren bat jarri Aritz Sorzabal wrote a new post, Haile Tegegn etiopiarra izan da azkarrena Donostiako Maratoi Erdian, Ivan Fernandezen aurretik, on the site Irutxuloko Hitza 6 hours, 1 minute ago\nIkuskizun ederra eskaini dute goizean Donostiako Maratoi Erdian parte hartu dute korrikalariek. Ordubetez atertu du, eta euria etsai izan gabe korritu ahal izan dute lasterkariek; azkarren ibili direnak, Zarauzko Hitza wrote a new post, Euritan bada ere, festa Santa Marinan, on the site Urola Kostako Hitza 6 hours, 39 minutes ago\nZarauzko Santa Marina auzoan euriak ez du festa zapuztu, eta auzotarrek karpak eta bestelakoak jarri dituzte, ekitaldiak aurrera eraman ahal izateko. Jalgi dantza taldeak aterpean eskaini du emanaldia, eta Zarauzko Hitza wrote a new post, Maiatzaren 27an aurkeztuko dute Sirvent eta Eizagirreren aldeko lantaldea, on the site Urola Kostako Hitza 6 hours, 39 minutes ago\nBeste hainbat herritan bezala, Zarautzen Musika Plazan bildu dira dozenaka herritar, euskal presoen eskubideak aldarrikatzeko. Eguerdian elkartu dira kioskoan, eta eguneko planaren berri eman dute. Hasiera Getariako Hitza wrote a new post, Mundumob Getarian, iraunkortasunaren alde, on the site Urola Kostako Hitza 6 hours, 40 minutes ago


Errendimendu handiko ziklo barriak San Viator ikastetxean\nHasiera / Berriak / Errendimendu handiko ziklo barriak San Viator ikastetxean\nSopuertako San Viator eleizbarrutiko ikastetxeak 'Ethazi' metodoari ekingo deutso ikasturte honetan. Erronketan oinarritutako ikaskuntza-metodologia honetan ikasleek, jadetsi behar dabezan gaitasun teknikoez gainera, zeharkako beste gaitasun batzuk lortzen dabez, lan arloko etorkizunari begira (talde-lana, hartu-emona, konpromisoa, ekimena, erantzukizuna…).\nEsan dogunez, metodologia barri honek erronkak ditu oinarritzat eta, hori dala-eta, ikasleak, irakasleak eta enpresaknahasi gura ditu eta esku-hartzen daben alde guztien onura dau helburutzat. Ikasleei, esate baterako, oinarrizko gaitasunetan zein teknologikoetan eta zeharkakoetan (talde-lana, hartu-emona, konpromisoa, ekimena, erantzukizuna…) maila handiagoa lortzen lagundu gura deutse.\nGainera, protagonismo gehiago izango dau bere ikaskuntza-prozesuan eta, ondorioz, bere ikasteko eraz jaubetuko da eta bizitza osoan zehar ikaskuntza iraunkorrari eusteko bideak jadetsiko ditu. Eta guzti honen eraginez, poztasun handiagoa, autonomia handiagoa izango dau eta bere autokontzeptua eta aukerak gehitu egingo dira.\nIrakasleek irakaskuntzarako, ebaluaziorako eta feedbackerako metodologia barriak ezagutuko dabez, gogobetetasun handiagoa ekarriko deutsan aldaketa lortuko dau bere egitekoan eta aldaketa metodologiko honeek ikasleei prestaketa hobea dakartsela ikusiko dau eta enpresetan be eragin positiboa dabela, euren eskari eta beharrizanak aseta geratuko diralako, zeharkako gaitasunetan prestasun hobea daben eta sormena eta enpresa barruko ekimena eskatzen dabezan eginkizunetan parte hartzeko prest dagozan personak iritsiko jakezalako.


Gobierno Vasco Irekia :: Osasuneko tokiko sistema integratuak "Mikrosistemak". Bilboko eskualdeko plana\nOsasuneko tokiko sistema integratuak … http://www.irekia.euskadi.net/eu/news/10693 berria\nHerritarren osasunean eragiteko esku-hartzeak. Tokiko sistema horiek ez dira asistentzial-klinikotzat bakarrik hartu behar, ezpada herritarren gaineko ardura gero eta handiagoa hartu behar dute (hezkuntza, jarduera fisikoa sustatzea, elikadura eta desberdintasunak). Eraginkortasuna identifikatzean oinarritutako esku-hartzeak, bikoiztasunak kenduz eta tokiko eragile desberdinen zerbitzuak eraginkortasunez konbinatuz. Itxura guztien arabera, tokiko sistemen hirugarren funtzio horren eraginkortasun asko azalduko dira.\nHerritarren beharrizanak artatzeko modua puntu hauetan oinarritzen da: Erantzukizun konpartitua duten Zerbitzu Erakundeen arteko eta asistentzia-maila desberdinen arteko koordinazioa -lehen mailako arreta (LM) eta arreta espezializatua(AE)-.\n2011ko azken hiruhilekoan Euskadin 11 Mikrosistema sortu ziren: LMko Bilboko Eskualdea - Basurtuko Ospitalea - Santa Marina Ospitalea\nEbaluazio jarraitua eta osasun eta eraginkortasun arloan emaitzen jarraipena egitea aurreikusten du. Helburuak betetzearen menpe jartzen du finantziazioa; hain zuzen ere, Zerbitzu Erakunde bakoitzeko aurrekontuaren % 2 kontratu-programaren bidez. Emaitzen menpe % 5 egongo da 2013an, eta % 20 2014an. Ekitaldi honetan, eraginkortasunari dagokionez, 20 milioi euro aurreztea kalkulatzen da; datorren ekitaldirako, berriz, 58, eta 2014rako 119.\nMikrosistemak sortuta eta herritarrengan eragiteko planak garatuta honako helburu hauek lortu nahi dira batez ere: Pazientearen osasun-egoera orokorra hobetzea -ospitalizazioak eta larrialdi zerbitzuetarako bisitak gutxitzea- gaixotasunaren kudeaketan erantzukidetasuna bultzatuz eta zainketen jarraitasuna areagotzea bultzatuz.\nPlan horiek "Bilbo Eskualdeko Plana" deituriko jarduera koordinatu bakarrean bildu dira, eta honako hauek dira 2012-2013 aldirako helburuak: Berariazko arreta 1.000 inguru paziente patologia aniztunentzat; arreta horren oinarri izango dira paziente horientzako zaintza pertsonalizatuak identifikatzea eta hiru erakundeetan antolatzea. Tele-monitorizazioa, erizaintzaren rol berriak eta subakutuen ospitalizazio-eredua ditu oinarri. Patologia nagusiek eragindako 15.000 inguru paziente makalen kudeaketa integratzea, lehen mailako arretak eta arreta espezializatuak partekatutako bide klinikoak sortuta eta asistentzia-maila guztietarako auzo-zaintzako programa komunak abian jarrita.\nAutokudeaketako programak honako hauen bidez zabaltzen dira: taldeko lantegiak, pazienteen elkarteekin lankidetzan jardutea eta bitarteko digitalak (webguneak, gizarte-sareak). ~300.000 herritarren gainean esku hartzea, osasunean esku hartu eta arlo hori sustatzeko, arreta berezia jarrita obesitatean, tabakismoan, diabetesean eta minbizian. Besteak beste, honako hauen bidez: baheketak, antzemate-sistemak eta mendekotasuna gainditzeko unitateak, bizimodu osasungarria sustatzeko proiektua.\nJesús Larrañaga Marbella García Julen Ballestero Osasun eta Kontsumo Sailburua osasun eredua patologia kronikoak herritarren osasunean eragiteko esku-hartzeak mikrosistemak osasuna sistemas locales integrados laguntza-eredua Bilbo Handia eskualdeko planak Berri honen iruzkinen RSSa\nAprendamos rapido de los que saben hacer bien su trabajo http://t.co/ZHfSahOE” @juanrodricarre duela 11 hilabete\njeitsi (15.4 MB)\nGaiarekin lotutako EHAA xedapenak 1470/2009 EBAZPENA, apirilaren 22koa, Osakidetza-Euskal Osasun Zerbitzuko zuzendari nagusiarena; honen bidez, hutsik geratu diren destinoak txanda ireki bidez esleitzeko agindua ematen…\n5579/2009 EBAZPENA, 2009ko azaroaren 24koa, Osakidetza-Euskal Osasun Zerbitzuko zuzendari nagusiarena, Osakidetza-Euskal Osasun Zerbitzua zuzenbide pribatuko ente publikoari atxikiak…\nERABAKIA, 2010eko abenduaren 13koa, Osakidetza-Euskal osasun zerbitzua Ente Publikoaren Administrazio Kontseiluarena, Gipuzkoako eremu sanitarioan Bidasoako erakunde sanitario integratua…\n2270/2009 EBAZPENA, maiatzaren 22koa, Osakidetza-Euskal Osasun Zerbitzuko zuzendari nagusiarena; honen bidez, hutsik geratu diren destinoak txanda ireki bidez esleitzeko agindua ematen…\n2009(e)ko Ekainak 29\nERABAKIA, 2011ko urriaren 3koa, Osakidetza-Euskal osasun zerbitzuko Administrazio Kontseiluarena. Honen bidez, Gipuzkoako Osasun Barrutian Debagoieneko, Debabarreneko eta Goierri-Urola…\n2983/2010 EBAZPENA, abenduaren 23koa, Osakidetza-Euskal osasun zerbitzuko zuzendari nagusiarena; honen bitartez, Osakidetza-Euskal osasun zerbitzuari -zuzenbide pribatuko ente publikoari…


Gaur hasiko dira Donostiako Inauteriak! : Irutxuloko Hitza\nGaur hasiko dira Donostiako Inauteriak!\nGaur hasiko dira bi astez luzatuko diren Donostiako Inauteriak. Martxoaren 4an amaituko dira ofizialki jaiak, baina auzoetan hilaren 16ra arte jarraituko dute.\nGaur, otsailaren 28an, Momo jainkosari harrera egingo diote Londres hotelean 19:30ean. Aurretik, 19:00etan, kalejira egingo dute Pasai txarangarekin Konstituzio plazatik Londres hotelera.\n18:00etan Amara Berriko Inauteriei hasiera emango diete, eta haurrentzako mozorro lehiaketa egingo dute Arcco merkatal guneko 1. solairuan. Aurtengo gaia Asia izango da, eta Amara Berriko auzo elkarteak auzotarrak animatu ditu mozorrotzera. 19:00etan pintxo-potea egingo dute auzoko tabernetatik zehar. 19:00etatik 21:00etara Carnival Box zuzeneko musika emanaldia egingo dute Arkupe tabernaren ondoan.\nGainera, 19:00etan Euskal Inauteriak Erdialdeko eta Parte Zaharreko kaleak hartuko ditu. Alde batetik, Zubietako zanpantzarrak ibiliko dira zintzarriak astintzen, eta Eskola, Goizaldi eta Trebeska dantza taldeak dantzan ibiliko dira Parte Zaharreko kaleetatik barrena. 20:00etan dantza taldeen emanaldia egingo dute Konstituzio plazan.\n21:00etan ohiko konpartsen aurkezpena egingo dute Illunben, eta Donostiako Inauterietako desfileetan parte hartuko duten 26 konpartsek euren jantziak eta koregrafiak aurkeztuko dituzte. Lehen aldiz, Inauterietako Jantzien Diseinuen lehiaketa egingo dute, eta aurkezpenean parte hartuko duten konpartsetako bati banatuko diote saria.\nOndoren, 21:45ean hasita, Betiko Zuhaitz konpartsak desfilea egingo du Intxaurrondon, eta 22:00etan Thamessis konpartsak emanaldia egingo du Bidebietako frontoian.\nHona hemen Donostiako Inauterietako gainerako egunetako egitarau osoa:\n11:00etan Aitor ikastola eta Denok Taldea konpartsek desfilea egingo dute Egiako kaleetan zehar. Gainera, Egia Bizirik auzo elkarteak inauterietako festa antolatu du egun horretarako. 12:30ean elkarretaratzea eta pintxo-potea egingo dute Plaza Haundin, eta, ondoren, 14;30ean, herri bazkaria egingo dute Arrano elkartean. Arratsaldean, 18:00etan, mozorro kalejira egingo dute auzoan zehar.\nGoiztiriei hasiera emateko, 11:30ean, Pasai txarangak girotutako kalejira egingo dute Zuloaga plazatik Londres hotelera. Han, pijama soinean duen jende multzo batek Momo jainkosari abestuko dio, esna dadin. Handik udaletxera joango dira eta agintaritzak boterea Momo jainkosaren eskuetan utziko du, Inauteriak irauten duten denborarako.\n12:00etan Antiguotarrak dantza taldearen inude eta artzainen konpartsa kalera aterako da. Inude eta artzainen kalejirak urte andana daramatza Inauterietan Antiguako kaleak alaitzen. Antiguotarrak dantza taldeak auzoko eragileekin batera antolatzen dute festa, eta aurten, Antiguako jai askotan parte hartzen duen Iraunkorrak txarangak 25 urte egingo ditu.\nDonostiako Piratetako Eskifaia kofradiaren Inauteriak ospatuko ditu. Larunbatean Inauterietako jaialdi pirata egingo du Eskifaia kofradiak. ‘Usteak erdi ustel’ gaia proposatu dute, eta 12:00etan triki-poteoa egingo dute, Amarako La Bodeguilla tabernatik hasita. 14:00etan bazkari herrikoia egingo dute Amarako frontoian, eta ondoren bingo musikatua egingo dute. 17:00etan zuzeneko emanaldiak egingo dituzte Esentzia eta Maxuxta taldeek.\n12:00etan Bulebarreko kioskoan A.G.A.T.A. Argentinako tangoaren zaleek tango dantzaldia egingo dute.\n12:00etan Herridantza konpartsa eta 3Txulo txaranga ibiliko dira Parte Zaharra eta Bulebarrean.\n12:30ean Gero Axular dantza taldeak Intxixu Euskal Inauteria hasiko du Gipuzkoa plazan. 13:00etan berreskuratutako hainbat euskal dantza egingo dituzte Konstituzio plazan.\n17:00etan, Inauterietako desfilea eta konpartsen eta karrozen lehiaketa egingo dute Erdialdean. 26 konpartsak kolorez eta fantasiaz beteko dituzte Erdialdeko kaleak.\nGroseko Inauteriak. Ubarroiak kofradiak, Groseko jai batzordeak eta Groseko gurasoen elkarteak antolatuta, 17:00etan buruhandi eta erraldoiek kalejira egingo dute Hondarpe auzo elkartearen egoitzatik abiatuta. 19:00etan txokolate jana egingo dute Artetxe Jeneralaren kalean, eta ondoren, Tasaund system taldeak kontzertua egingo du han bertan\n18:00etan Haurrentzako Inauteri festa egingo dute Antzoki Zaharrean eta ordu berean, Los Bebes de la Bulla taldeak ibilbidea hasiko du Euskal Herria kalean.\n19:00etan Gaztelubideko fanfarrea aterako da Abuztuaren 31 kaletik.\nDonostiako Inauterietako Antzinako konpartsak Erdialdean eta Parte Zaharrean zehar ibiliko dira 19:00etatik aurrera. 20:00etan Konstituzio plazan elkartuko dira guztiak.\n19:30ean 3Txulo txaranga ibiliko da Parte Zaharreko kaleetatik barrena.\n20:00etan Urdaneta kalean Sambastian Samba Carioca taldeak musika saioa egingo dute. Brasildar eta euskal jatorria duten 4 musikarik osatzen dute taldea.\n20:00etatik 23:00etara Festa Hawaiarra egingo dute Bretxan, Txurrurekin eta Javi Bujeda DJarekin.\n22:00etan Taupada batukada, Joselontxos txaranga eta Rockalean taldea ibiliko dira Parte Zaharreko kaleetan.\n9:00etan Inauterietako Diana egingo du Udalaren Txistulari taldeak Parte Zaharrean.\n11:30ean Inauterietako Haur Emanaldia Viktoria Eugenia antzokian. Honako konpartsek hartuko dute parte: Intxaur Txiki, Karmelo Txiki, Konpartsa Gurea Elkartea, Eclipse, Txasiss, Aitor Ikastola, Alegria de Altza, Denok Taldea, Mystic eta Fama.\n11:30ean Eusko-Ttish konpartsak bere ibilbidea hasiko du Zuloaga plazan.\n11:45ean Lorezainen konpartsa, Eskola dantza taldea eta Illunbe bandarekin, Kursaaletik aterako dira.\n12:00etan Los Bebes de la Bulla eta Oilarren konpartsa (Gaztedi dantza taldea eta Deiadar txaranga) Parte Zaharretik eta Erdialdetik zehar ibiliko dira.\n17:00etan Inauterietako desfilea egingo dute konpartsek Erdialdeko kaleetatik.\n18:00etan Haur Jaialdia egingo dute lehen aldiz 6-10 urteko haurrentzat Easo kaleko suhiltzaileen egoitza zaharrean. Sukaldariz mozorrotuta joateko deialdia egin dute antolatzaileek.\n18:00etan 55 urte edo gehiago dituztenentzat mozorro festa egingo dute lehen aldiz udaletxeko pleno aretoan. Dantzaldia egingo dute Duo Imperial taldearekin.\n19:30ean Joselontxos txarangak kaleak girotuko ditu eta Patruyasosek ikuskizun ibiltaria egingo du Parte Zaharreko kaleetan.\n19:30ean Inauteriei amaiera emateko Sardinaren ehorzketari hasiera emango diote. Zo-Zongo eta Eureka taldeekin batera segizio mexikarrak kaleak hartuko ditu. Baita deabruek, apaizek, mojek eta alargunek Pasai eta Los Incansables txarangekin osatuko duten taldeak ere. 20:00etan Sardina erreko dute Alderdi Ederren.\nIRUTXULOKO HITZAk Donostiako Inauteriak gertutik ezagutu nahi izan ditu, eta Intxaurrondoko Betiko Zuhaitz konpartsako kideen eskutik jaso dituzte jaiaren nondik norakoak. Gainera, Momo jainkosarekin hitz egin dugu luze eta zabal. Aurten, Denok Taldeko Maider Lopez Sagastumeri egokitu zaio Momo jainkosaren papera.


Trauko - Wikipedia, entziklopedia askea.\nKoordenatuak: 43° 16′ 0″ N, 2° 55′ 10″ W / 43.26667°N,2.91944°W / 43.26667; -2.91944Koordenatuak: 43° 16′ 0″ N, 2° 55′ 10″ W / 43.26667°N,2.91944°W / 43.26667; -2.91944\nTrauko Bilboko Uribarri auzoko kalea da, Uribarri kalean hasi eta Maurice Ravel etorbidera bukatzen dena. Auzo horretako kale nagusietako bat da eta bertan hainbat denda eta taberna dago. Kalearen zati bat, Arno Mendia kaletik Balendin Berriotxoa kalera doana, oinezkoentzat egokitu zen 2012an.\nKalearen izena bertan egon zen Trauko baserritik dator. Trauko baserria egungo kalearen goiko partean zegoen eta inguruan beste baserri batzuk ere bazeuden (Larrazabal, Guardaviñas eta Mendiaga). Trauko baserriko biztanleak alokairuan zeukaten, jabea Campo de Volantínen bizi zen familia bat baitzen.\nInguru horretako baserritarrak nekazariak eta abeltzainak ziren eta Erriberako merkatuan saltzen zituzten baserriko produktuak, tartean Begoñako baserrietan ohikoa zen txakolina.\nTrauko baserria 1956an bota zuten eta urte horietan hasi ziren inguru horretan pisuak eraikitzen.\nTrauko kalekoa da Xabier Kintana euskaltzaina.


Arte[faktua] 18: Xabier Mendiguren, "Zu entzuteko gaude", Alaine Agirre, "Neska bat leku inposiblean" eta "Honetara ezkero" • ZUZEU\nArte[faktua] 18: Xabier Mendiguren –\n“Zu entzuteko gaude”\n“Neska bat leku inposiblean”\nXabier Mendiguren Elizegi, idazle eta editore beasaindarra gonbidatu du Artefaktuak Ondarretako hondartzara, “Zu entzuteko gaude” bere azken narrazio liburuaz hitz egiteko aitzakiarekin.\nLiburuan hiru istorio kontatzen ditu. Oso ezberdinak badira ere, hiruretan oso presente daude giza harremanak, zaintza, ardurak hartzea eta besteen beharra bezalako gaiak.\nXabier Mendiguren Euskal Filologian eta Hispaniar Filologian lizentziaduna da. 80ko hamarkadan hasi zen idazten eta geroztik hainbat ipuin, narrazio, eleberri eta kronika idatzi ditu. Sarien artean, 1992an Espainiako Kritikaren Saria jaso zuen euskarazko narratibaren arloan.\nSaiora gonbidatu duen pertsona Alaine Agirre idazle bermeotarra da. Haur eta gazte literaturako zenbait lan ondu eta gero, 2014an argitaratu zuen bere lehen eleberria, “Odol mamituak”, eta geroztik beste bi: “ X hil da” eta “Bi aldiz erditu zinen nitaz, ama”.\nIrakurlearen tartean, Aitziber Uriguen donostiarrak, Xabier Amurizaren “Neska bat leku inposiblean” gomendatuko du. Maixa Zugastik, Juanra Makusok eta Maddi Zubeldiak gustukoen dituzten liburuei buruz hitz egingo dute. Gaztea irratiko Jon Gotzonek beteko du booktouberraren tartea. Nobedadeek, liburu denden gomendioek eta Xabier Mendigurenen epilogoak osatuko dute aste honetako saioa. Hau guztia, larunbatean, 15:00etan, ETB1en.\nIkusi hemen saioaren aurrerapena:\nSartu dira ekaina... eta estreinaldiak!


Oporretako apartamentuak alokatzea Internet bidez: zer begiratu nahigaberik ez izateko - KontsumoBIDE-Kontsumoko Euskal Institutua\nApartamentu bat alokatzea aukera egokia da norberak hautatutako eta norberaren beharretara egokitutako etxe batean gozatzeko oporrak. Jabeak eta turistak harremanetan jartzen dituzten web orriak zabaldu egin dituzte hautatzeko aukerak, baina arazo-iturri ere izan daitezke: kale egiten duten itxaropenak, gain-kostuak, ezerezteko zailtasunak, eta okerrenean jarrita, iruzurrak, ordainketa egin ondoren etxerik ez dagoela agerian geratzen denean.\nInternet bidez apartamentu bat alokatu aurretik, web-orrien zehaztapen eta baldintza orokorrak irakurtzea komeni da, nola jarduten duten eta zer nolako segurtasuna eta bermea eskaintzen dizuten jakiteko.\nArreta berezia jarri ordainketen kudeaketan. Bitartekaritzako plataforma horietako batzuk ordaindutako zenbatekoa atxiki egiten dute eta ez die errentatzaileari ematen errentaria iritsi eta 24 ordu igaro arte. Horrela, denbora daukazu dena ondo dagoela egiaztatzeko.\nErabili itzazu web-orrian adierazitako ordaintzeko moduak. Bestelako bideren bat erabiltzen baduzu, erreklamazioren bat egin behar izanez gero, plataformak ez dizu jaramonik egingo. Iruzurren biktima izateko arrisku gehiago daukazu.\nEgiazta ezazu amaierako kostua eta kargu guztiak banakatuta. Egun bakoitzeko egonaldiaz gain, agian beste gauza batzuk ere ordaindu beharko dituzu: web-aren komisioa, garbiketa zerbitzua, aparkalekua, tokiko zergak... Jar zaitez jabearekin harremanetan zalantza guztiak argitzeko. Gerta liteke prezioak ezberdinak izatea zenbat egunerako alokatzen duzun edota zenbat lagunentzat alokatu nahi duzun kontuan hartuta.\nInforma zaitez fidantzarik jarri ote behar duzun, zenbatekoa izango den, zer nolako gorabeherak estaliko dituen eta fidantza itzultzeko baldintzez.\nArgi izan behar duzu norekin egiten duzun kontratua, zure eskubideak eta erreklamazioak egiteko modua ezbaitira berdinak izango.\nHigiezinen agentzia batekin kontratatzen baduzu, kontsumitzaile izango zara. Horrela, erreklamazio-orria bete eta aurkeztu ahal izango duzu konponbidea bilatzeko epaitegietara joan aurretik.\nEnpresa-jardueratzat errentamendua ez duen etxe jabe batekin egiten baduzu kontratua, alokairua partikularren artean egindakotzat joko da, beraz, kontsumo alorreko araudia ez da aplikatuko. Kasu horretan, etxea dagoen autonomia-erkidegoko araudia kontuan hartuta, —hala gertatzen da Euskal Autonomia Erkidegoan—, agian erreklamazioa aurkeztu ahal izango duzu Turismo Sailean. Saia zaitez adiskidetasuneko akordioa lortzen. Halakorik ezean, auzi-eskea aurkeztu beharko duzu.\nIzan zaitez kritikoa eta zuhurra.\nArgazkiekin errealitatea itxuraldatu daiteke.\nEz fidatu luxuzko etxeak oso prezio merkean eskaintzen dituzten paregabeko aukera edo pagotxekin.\nIrakur itzazu beste turista batzuen iritziak, baina ikuspegi kritikoz. Iruzkin batzuk manipulatu egin daitezke, baina ugariak badira, asebetetze orokorraren ideia bat emango dizute.\nBegira ezazu web-orriak egiaztapen-tresnaren bat baliatzen duen eskaintzen den etxea benetan badela eta iragarritako ezaugarriak dituela ziurtatzeko.\nInforma zaitez zeintzuk diren ezerezteko baldintzak eta moduak.


Udarako osasun krisia gaindituta eta normaltasunera bueltauko garan esperantzeagaz, Dimako Udalak, Bediakoak eta Zaztaparrak Asti Taldeak ume eta gaztetxoentzako udalekuak prestatuten jarraituten dabe.\nBedian martiaren 2tik 19ra izan zan izena emoteko epea. 3 eta 5 urte bitartekoentzat dan Txiki-Txokoa eta 6 eta 12 urte bitartekoentzako udalekuak bagilaren 29tik garagarrilaren 10era dagoz aurreikusita. Bediako Uda Gaztean, 13 eta 15 urte bitartekoak Laidako kanpinera eta Ordesara dira joatekoak garagarrilaren 10etik 18ra, eta 15 eta 22 urteko gazteak Senegalera joango dira eskola bat atondu eta barriztatzeko eta hango umeakaz eskolaz kanpoko ekintzak egiteko. Plaza guztiak beteta dagoz.\nDimako Udalak, udalekutan eta Gazte Abenturan izena emoteko epea dauka zabalik hilaren 17ra arte. 2007 eta 2015 bitartean jaiotakoentzat udaleku irekiak; hau da Diman bertan goizetan, eta udaleku itxiak, kanpoan astebete, garagarrilaren 6tik 10era. Gazte Abentura barriz, 2002 eta 2007 artean jaiotakoentzako bagilaren 29tik garagarrilaren 3ra egiteko asmoa daukie.\nZaztaparrak be udalekuetako matrikulazino epea zabalik daukie aprilaren 5era arte. Udalekuetara joateko asmoa daukien umeak formulario bat bete behar dabe https://forms.gle/7EUuVbFwvBpqeXB3A estekan. Abuztuaren 3tik 14ra arte Oionen izango dira.


Natali: "Kultura hainbeste sufritzen ari den momentu batean halako apustu bat egitea izugarrizkoa da" - Santuenea - Noaua.eus\nNatali: "Kultura hainbeste sufritzen ari den momentu batean halako apustu bat egitea izugarrizkoa da"\nNoaua Aldizkaria 2020-07-05 10:11\nNatali eta Izaki Gardenak taldeek itxi zuten bart, Usurbilgo Kultur Biraren baitan Santuenean egunotan antolaturiko kontzertu gauen zikloa. Esker oneko agertu ziren Natali taldeko kideak, kulturgintza une zailak bizi den ari den honetan Usurbilek eremu honen alde egin duen apustuagatik.\nEmanaldi hasieran bertan Natalik adierazi zuenez, "eskerrak eman nahi dizkiegu Kultur Bira antolatzen aritu diren pertsona horiei guztiei. Kultura hainbeste sufritzen ari den momentu batean halako apustu bat egitea izugarrizkoa da. Eskerrak baita ere gaur lanean dauden pertsona guztiei".\nIzaki Gardenak taldekoekin batera Natali izan zen bart, Usurbilgo Kultur Biraren baitan Santueneko karpa guneko kontzertu zikloa borobildu zuen herriko taldea. Kontzertu egun hau berezia zutela adierazi zuen Natalik. "Egun berezia da, denbora asko jo gabe eta ilusio pila batekin gaude". Santueneako karpa guneko ikus-entzuleak eserita bazen ere taldeak dantza batean jarri zituen.\nEsker oneko agertu dira egunotako kontzertuetan parte hartu duten taldeak. Tartean, ostiral gauean, Ameba taldekoek bidelagun Liherreko kideek honakoa adierazi dute sare sozialen bidez; "aurkezpen kontzertua, lehena Euskal Herrian publikoarekin, eta a ze publikoa!! Biba zuek!!".


Euskal Herria Bildu - Alde guztiei beren konfort egoeratik irteteko deia egin die EH Bilduk, gatazkaren ondorioen konponbidean aurrera egin ahal izateko\nAlde guztiei beren konfort egoeratik irteteko deia egin die EH Bilduk, gatazkaren ondorioen konponbidean aurrera egin ahal izateko\nPP ez Kongresuko talde parlamentario guztiei beren jarrera ona eskertu die Beitialarrangoitiak, adostasun zabalak bilatzeko helburuarekin mugitzeko gai izan direlako.\nGatazkaren ondorioetan konponbideak bilatzerako orduan, alde guztiei mugitzeko deia egin die Marian Beitialarrangoitia EH Bilduko diputatuak. “Alde bakoitza bere konfort egoeratik atera behar da. Adostasunak bilatzerako helburuarekin, gu gai izan gara gure jarreratik irten eta mugitzeko, eta gaur ikusi ahal izan da hori posible dela. PPren kasuan izan ezik. Alderdi Popularra blokeo jarreran harrapatuta dago, eta agerian uzten du ez daukala borondate izpirik aurrera urrats txikiena emateko”.\nEra horretara, Madrilgo Kongresuan gaur aztertu den eta azkenean onartu ez den adierazpen instituzionalari erreferentzia egin dio Beitialarrangoitiak. “Testuak erabat asebetetzen ez gintuen arren”, azaldu du Beitialarrangoitiak, hiru hitz aldatzea baino ez du eskatu. “Eskatu dugu elkarbizitza orainaldira ez mugatzeko oraindik baldintza guztiak ez daudelako, eta etorkizuneko elkarbizitza terminoa erabiltzea proposatu dugu. Bestalde, biktima guztiak aintzat hartzea eskatu dugu, ez ETAk eragindakoak bakarrik. Amaitzeko, desegiteko edo ez desegiteko erabakia soilik ETAri dagokiola uste dugu, baina bai eska diezaiokegula armagabetzean urratsak ematea”.\nEH Bilduk egindako aldaketa proposamenei baiezkoa erantzun diete Kongresuko talde parlamentario guztiek, PPk izan ezik, eta horrenbestez, ezin izan da onartu adierazpen instituzionala. “Eskertzekoa da talde parlamentario guztiak izan duten jarrera, PPk salbu. Mugitzeko gai izan dira, gu ere mugitzeko gai izan garen bezala. Horixe da guztiok izan beharko genuen jarrera eraikitzailea, eta jarrera eta bide honi eutsita bakarrik lortuko dugu gatazkaren ondorio guztiei konponbidea bilatzea”.


Gauza berbera gertatzen da eremu elektromagnetiko estatikoen edota kuasiestatikoen kasuetan.\nBaina azken hauetan, elektromagnetikari buruzko textuliburu gehienek, energia arretaz aztertu arren, ezer gutxi esan ohi dute momentu linealaz eta angeluarraz.\nDena dela, Poynting-en teorema elektrodinamikoak eta momentu-energia tentsorearen formalismoa guztiz argiak izanik ere, ikuspuntu intuitibo batetatik ez da erraz onartzen, denborarekiko konstante dirauten eremuetan momentu lineala eta angeluarra daudenik.\nHorrexegatik, teoria orokorra argitzen duten adibide egokiak aztertzeak, laguntza pedagogiko ederra ematen du.\nPugh-ek eta Pugh-ek, Corinaldesi-k eta Romer-ek horrelako adibide batzuk aurkeztu dituzte.\nBigarren motakoetan, ordea, nahiz eta momentu mekaniko linealak eta angeluarrak denborarekiko konstante iraun, kanpo-indarren erresultanteak edota momentu osoak ez dute zertan nuluak izan behar.\n2. eta 3. ataletan, kargek eta korronteek sorturiko eremu elektromagnetiko estatikoen momentu linealaren eta angeluarraren adierazpenak lortuko ditugu.\n6.ean, arazoaren eztabaida eta berari buruzko irazkin batzuk egiteaz gainera, dispositiboaren eratze-prozesuen zehar momentu lineal eta angeluar elektromagnetikoak nola metatzen diren ikusiko dugu.\n7. atalean energiaz arituko gara eta, amaitzeko, 8.ean spina duen elektroiaren eredu bakun bat aurkeztuko dugu.\n2.- Eremu elektromagnetiko estatikoen momentu lineala.\nDemagun, karga eta korronte geldikor batzuk sorturiko eremu elektromagnetikoa.


Bihotz Gaztearen Historia\n1967 urtetik gaur arte\nBihotz Gaztea Kultur Elkartea Santurtziko zaharrenetariko bat de, 1967ko azaroaren 18an sortua. Hasieratik, zaletasunak aurrera eramateko biltzen ari airen hainbat lagun talde ezberdin elkartean integratu ziren, Bihotz Gaztea osotzen duten sailak sortaraziz.\nHasiera batean, Elkartea “Juventudes Parroquiales” izena hartu zuen, lehengo bilerak Mamarigako Itsasoko Ama Elizan egiten baitziren apaizaren laguntzaz.\nBere hastapenetan, “Corazón Joven-Bihotz Gaztea” izenaz inskribatu behar izan zen, garai hartan euskal izen siolak debekaturik baitzeuden.\nHonekin batera, Elkarteen legea bitartez, elkartea legeztatzea aztertu zen. Mamarigako elizako lokalak erabiltzeko baimena bertako apaizak eman eta Sorte Batzarra zein lehendabiziko estatutoak amaitu eta gero, “Corazón Joven – Bihotz Gaztea” elkartea legeztatu zuen Gobernu Zibilak 1968ko martxoaren 16an.\nHilabeteak aurrera joan ahala, sailen kopurua eta partaide kopurua handituz zihoan eta ez zogoen modurik elizaren lokaletan ekimen guztiak bideratzea. Horren ondorioz, egoitza berria bilatzen hasi zen. Sorburutik gertu egoitzarik topatzea ezinezkoa izan zenez gero, leku zentrikoago bat bilatu behar izan zen baina auzotik ahalik eta gertuen. Egun Bihotz Gaztea Elkarteak Juan XXIII kalean daukan egoitza 1969ko uztailaren 6an inauguratu zen.\nGaur egun egiten diren sailak hauek dira:\nIkastola (Egoitza San Juan de Dios kalean)\nElkartean parte hartu duten sailak eta denadelakoagatik gaur egun ez daudenak hauek dira:\nKale Animazioa (Mingotsa)


Kohei Uchimura, gimnastikaren ikur eta izar | Kirola | Berria\nKohei Uchimura, gimnastikaren ikur eta izar\nKohei Uchimura gimnasta, Japoniako lehiaketa batean. KIMIMASA MAYAMA / EFE Tamaina handiagoan ikusi\nGimnastikaren enperadorea da Kohei Uchimura, eta meritu propioz irabazi du deitura hori. Erakustaldiz eta dominaz betetako zakua du, eta, aurten, laugarrenez arituko da Olinpiar Jokoetan. Azkenaldian izandako lesioak tarteko, baina, barra finkoan soilik hartuko du parte. 32 urte ditu gimnasta japoniarrak, eta «ariketa perfektua» egiten saiatuko dela adierazi du.\nUchimurak 2008an egin zuen debuta Jokoetan, Pekinen, eta harrezkero lehiaketa guztietan aritu da. Denera, zazpi domina lortu ditu, horietatik hiru urrezkoak, eta lau zilarrezkoak. Azken bi Jokoetan hura gailendu da banakakoan, eta, Rion irabazita, bi aldiz jarraian banakako proban urrea lortu duen gizonezko gimnasta apurrenetariko bat bilakatu zen. Tokion, ordea, barra finkoan bakarrik lehiatzea erabaki du, eta, beraz, ez du errekor hori apurtuko.\nRion, urrea eskuratu zuen taldekakoan ere, Errusiaren eta Txinaren aurretik sailkatuta. Horixe falta zuen Japoniako gimnastak, eta lortu zuen arantza kentzea.\nTokiora ez da bere ibilbideko garairik onenean iritsiko, baina bai onena emateko prest.


Gamesak bere asiar zabaltze prozesuan darrai Indian parke eoliko berri baten eskutik - SPRI\nGamesak bere asiar zabaltze prozesuan darrai Indian parke eoliko berri baten eskutik\nInstalazioak 40 megawatteko potentzia izango du\nKontratuak S klaseko G97-2.0 MW 20 aerosorgailuren instalazioa dakar\nEnergia eolikoan espezializatutako Gamesa euskal konpainiak, ReNew Power sustatzailearekin akordioa itxi du, India hegoaldeko Karnataka estatuko Ron udalerrian 40 megawatteko parke eoliko bat eraikitzeko.\nIndiako operadorearekin lotutako kontratuak S klaseko G97-2.0 MW 20 aerosorgailuren instalazioa dakar.\nGamesak Indiako merkatuarentzako bereziak diren 104 metroko dorreak diseinatu ditu, haize gutxiko lekuetan turbinen errendimendua maximizatzeko asmoz.\nEuskal talde industrialak gainera, proiektua instalatzeko beharrezko azpiegituraz arduratuko da eta epe luzera mantentze lanak beteko ditu.\nEnpresaren komunikatu baten arabera, proiektua aurtengo irailean jardunean izango da.\nRon-eko parke eolikoa ReNew Power-ek Gamesarekin sinatutako laugarren kontratua da. Egun arte, guztira 140 megawatt instalatu ditu Karnataka eta Maharashtra estatuetako zenbait proiektutan.\nGamesa Indiako merkatu eolikoko buru da, 2015ean %34ko kuotarekin, beti ere MAKE espezializatutako aholkularitzak argitaratutako txostenaren arabera.\nGamesak 2015ean izandako emaitzak


Suizidiopedia - Kultura - Berria\nEdouard Manet margolariaren Suizidioa izeneko margolana. BERRIA\nRouter kaleko kafe batean, gazte talde bat mahai inguruan. Suizidatu diren poeten zerrenda osoa Wikipedian agertzen dela dio batek. Telefono mugikorra hartu du orduan haren albokoak, eta suizidatu diren musikarien lista begiratu du. «Hara, suizidioak sailkatuta daude! Beren buruaz beste egin duten jazz musikariak, musikari klasikoak, kantariak eta konpositoreak daude... zein suizida mota nahi duzu? Zientzialaria? Hona hemen banaketa: mediku suizidak, matematikariak eta zientzialari sozialak». Nire kafea hartu bitartean, albokoei belarria itsatsita nago: benetan ari ote dira? Ez dakit elkarrekin unibertsitaterako lanen bat egiteko oinarriak biltzen ari diren, edota berriketa besterik ez den. Goizeko hamarrak, Amsterdamen; non entzun halakorik bestela? Bigarren espressoa eskatu dut, doblea, eta nire kafekideen kontuak eten eta kalera bidean jarri direnean, ezin izan diot eutsi: nire smartphone-a hartu dut. Egia, poeta suizidak, eskultore suizidak, argazkilari suizidak... horien guztien sailkapena dago Wikipedian. «Accountants that have commited suicide», sartu dut irribarre maltzurra ezpainetan, suizidatu diren kontableak: ez da ezertxo ere ageri. Artistak ote dira buruaz beste egiten dutenen artean gehiengoa? Kontableak zoriontsuagoak ote dira? Gauza batek bestera eraman nau, kateatzen zaituen sare friboloa baita Internet; batetik bestera ibili naiz, suizidioz suizidio, sindrome bipolarretik eskizofreniara... eta elkar kontraesaten duen informazio aura madarikatua jantzita jarri naiz bizikleta gainean.\nBurutik kendu ezin dudana: sortzaile direnak, gehiago pentsatu behar izatearen ondorioz eta euren buruari galderak egitearen ondorioz, depresiorako joera handiagoa dutela dioen ikerketa.\nOso sinplista ez ote da konklusio hori.\nMusikaria izanda, nik beste era batera bizi dut sormena, on egiten didala bai baitakit: bai nireak, baita besteenak ere!\nSortzea, edota deskubritzea, asko pentsatzearen eta pentsatzeari uztearen artean gertatzen den zerbait da, nire ustez.\nSorkuntza prozesua gauza oso fisikoa ere bada, gainera... ez da mentala soilik. Zentzumen guztiak, arreta eta kontua jarri behar dira; arlo askoren sormena lantzeko, arotza bazara, esaterako, indarra eta errepikapen muskularra ere landu beharko dituzu. Ondorioz, sormena, pentsamendu patroien zurrunbilo toxikoa gerarazteko, bideratzeko eta kontziente egiteko tresna bezala ere ulertzen dut nik. Pentsamenduek norbera erabili baino gehiago, norberak pentsamenduak behatzen hasteko bidea ere izan liteke. Edozein zeregini ezar geniezaiokeen zerbait, bestalde.\nNoski, obsesionatu ere egiten gara, eta obsesio guztiak bezalaxe, pentsamendu gaitzen tiranokeriapean eroriz gero, arriskua! Hori, ordea, ez da artearekin lotura dugunokin gertatzen den gauza soilik. Pentsamendu korronte txarrik edota obsesiorik ez duenak jaurti dezala lehendabiziko harria! Bestela, begira Wikipediako artista suiziden listak sailkatu dituenari. Ez al da hori adimen obsesibo baten ondorio?\nEta 2008 eta 2011 artean suizidatu ziren Frantziako Telecom korporazioko 60 langileak? Horiek ez ziren artistak!\nHenri Poincare matematikariak (Frantzia, 1854-1912) zera esan zuen: «Geometria edota zientzia egiteko, logika hutsa baina zerbait gehiago behar da». Pentsamendu momentu kontziente eta inkontzienteak (deskantsua) gertatzen direla deskribatzen du, eta bat-bateko iluminazio momentuak, intuizioaren ondorioz sortuak. Eta intuizioa mugitzen duten legeak, oso sotilak eta hauskorrak direla dio, hitzen bidez adierazi baino gehiago sentitu egin behar direnak.\nNire kasuan behintzat, bizi izan ditudan sormen momentu esanguratsuenetan, adimena isil-isilik zegoen. Pentsamendurik ez zen ageri nire kaskezur txoro honen zerumugan; eta ageri bazen, ez zuen zalaparta handirik sortzen: egiten ari nintzena nintzen, entzuten nuena nintzen.\nEta horrek on egiten dit. Lo sakon-sakon egiten denean bezala, pentsamenduen absentzia horretan guztiz deskantsatzen dut. Nahiz eta bi segundorako besterik ez den. Eguneroko buruko patroi horiei eskapo egiten diedalako, eta ideia martetarrenak (maiteenak) ere hala bururatu izan zaizkit: zertan ari nintzen jakin gabe nenbilela; pentsatu gabe; ni izan gabe, akaso.\nKlixe bat botako dut, hain originala ere ez naiz-eta: oreka kontua da guztia, lagun...\nSormenak salbatu dituen artista asko ere badago, bai! Zerrenda hori ez da Wikipedian ageri, baina nik ezagutzen ditut horietako zenbait. Lehendabizikoa: ni.


Amaituta 10|11|15 • 11|02|13\nSakratua eta profanoa 32. Aretoa\nGeorges Rouault. Sakratua eta profanoa erakusketak 156 artelan —olioak, grabatuak eta beirate bat— bilduko ditu Bilboko Arte Eder Museoan, 2010eko azaroaren 15etik 2011ko otsailaren 13ra bitartean. Modu horretan, XX. mendeko artistarik esanguratsuenetako bat ezagutzeko aukera dago. Ez da ohiko atzera begirakoa, nahiz eta artistaren lan garrantzitsuenak aurkeztuko diren, hala nola, Parade (c. 1907—1910), L’apprenti-ouvrier (1925), Véronique (1945) edo Miserere grabatu-saila. Erakusketaren originaltasuna honetan datza: Georges Rouaulten (Paris, 1871-1958) tailerreko —artistak oso gutxitan eman zuen baimena bertara sartzeko— lan ezezagun (Europan) eta amaitu gabe ugari aurkeztuko dira, Marthe Rouault alargunak eta bere seme-alabek 1963an Estatu frantsesari dohaintzan emandakoak.\nAukeraketa hau aurkeztuta —Parisko Centre Georges Pompidou zentroarekin lortutako akordio bati esker—, ikusleari aukera eman nahi zaio artistaren lanean eta bizi izan zuen bilakaeran barneratzeko; izan ere, materia piktoriko arinarekin eta ukitu kromatiko urdinxkarekin egindako lehenengo lanetatik hasi, eta kolore beroagoa eta materia trinkoagoa duten azken lanetarainoko bilakaera ikusi ahal izango dugu.\nHalaber, gai sakratuen eta profanoen arteko nahasketa estuak (ohikoa bere karreran) Georges Rouaultek giza izaerarekiko zuen interes handia erakusten du, espresionismo espiritualaren antzeko zerbaitekin, joan den mendeko lan piktoriko originalenetakoa sortu baitzuen.\nHain zuzen ere, gai sakratu eta profanoen —zirkuaren mundua eta bertako pertsonaiak elementu paradigmatiko gisa— arteko uztartze hori da Rouaulten lanaren eta asmoaren ezaugarria: giza arimaren duintasuna erakustea. Horretarako, Rouaultek “formaren, kolorearen eta harmoniaren” printzipioak ditu gidari; erakusketa honek, egiteko bidean dauden lan ugari bilduz, nabarmen erakusten ditu printzipio horiek.\nCentre Georges Pompidou zentroko kontserbatzailea den Angela Lampe komisarioak gidatuta, Georges Rouault. Sakratua eta profanoa erakusketa lau atal handitan banatzen da: zirkuei buruzko lehenengo garaiko koadroak; Rouaultek tailerrean amaitu gabe utzi zituen lanak, 1958an hil zenean; Miserere izenarekin ezagutzen den estanpen zikloa; eta, azkenik, artelan berantiarren multzo bat. Erakusketarekin batera argitaratu den katalogoak atal horiek eta erakusketarako aukeratutako artelan nagusiak —bere autorretratu ospetsutik hasita— aztertzen dituzten artikuluak eta aipamenak ditu, bai eta amaitu gabeko lanen fondoa ere.\nAutomne (Udazkena) (1939-1946)\nOlioa, tinta eta gouache mihisean, 44,5 x 60,2 cm\nERAKUSKETAREN EDUKIA: Georges Rouault\nGeorge Roualult dosiera\nLazkano. Arkitekturatik naturara Natura hila loreekin


‘Kantaurialdea’ filma eskainiko dute euskaraz . Noticias de Navarra\n‘Kantaurialdea’ filma eskainiko dute euskaraz\nEibarren, Donostian, Tolosan, Errenterian eta Azpeitian egongo da ikusgai Kantauriar mendikatearen inguruko lana\ndonostia- Gipuzkoako Foru Aldundiko Ingurumeneko Departamentuak, Wanda Films ekoiztetxearekin batera, pasa den martxoan, Joaquín Gutiérrez Achak zuzendutako eta filmatutako eta José María Moralesek ekoiztutako Kantaurialdea filma estreinatu zuen Donostian. Orain, filma euskarara itzuli eta bikoiztu du, gure lurraldearekiko gertutasun handiago emanaz. Alberto Gorritiberea izan da bikoizketaren zuzendaria, Antton Garikanok egin du narrazioaren itzulpena eta Maider Segurolak jarri dio ahotsa.\nHilabete honetan zehar filma Gipuzkoako hainbat herritan proiektatuko da: 11an Eibarren 19.00etan Koliseo Antzokian, 13an Donostian 19.00etan Aquariumean, 15ean Tolosan 19.00etan Topic-ean, 19an Errenterian 19.00etan Niessen Zinema Aretoan eta egun berean 21.00etan Azpeitiko Soreasun.\nKantauriar mendikatearen natura-aniztasuna balioan jartzea ekoizpen honen lehentasuna izan da. Lurralde basati bat ezagutarazi nahi du, aparteko bioaniztasuna duena eta zinemako eta telebista nazionalen eta nazioartekoen zirkuituetan erabat ezezaguna dena. - N.G.


Begiekin musika entzuteko, atzera begirako argazkiak - GARA\nBegiekin musika entzuteko, atzera begirako argazkiak\nSakelako telefonoak atera eta segundo batean milaka argazki izango dira sarean Hatortxu Rock jaialdia hasi ostean. Baina izerditan, saltoka, ari diren gazte guztiez gain, botoi bat sakatzerakoan une berezi hori gordetzeko lana duten hainbat eta hainbat argazkilari daude lehenengo lerroetan. Josu Astrain etxaurriarra da horietako bat, hamarkada batez irudiak biltzen ibili eta gero, horiek erakusketa batean biltzeko ausardia izan duena.\nJosu Astrain etxauriarra argazkilaria da afizioz, ofizioz ezinezkoa izan duelako. Hamar urte baino gehiago daramatza Hatortxu Rockeko kontzertuetako lehenengo lerroan, argazki kamera eskuan, atsedenik gabe kliskaka. Bere eta beste argazkilarien argazkiak CDtan grabatu eta taldeei ematen dizkiete, baita Interneten jarri ere, askotan kontzertua bera amaitu baino lehen. Oraingo honetan, Astraini berari ideia bat otu zitzaion: erakusketa bat prestatzea jaialdiaren izaera ahalik eta jende gehienari iristeko. «Asmoa da erakusketa herriz herri ibiltzea, eta gainera, pixkanaka beste argazkilarien lanekin osatzea», argitu zuen argazkilariak. «Hatortxu Rock zer den erakutsi nahi dut 17 argazkiokin».\nErakusketa Iruñeko San Fermin Peñan dago ikusgai, urtarrilaren 6ra arte, astelehenetik ostiralera 19.00etatik 21.00etara, eta asteburuetan arduradunen bat dagoen bitartean.\nAstrain txikitan hasi zen etxean zegoen kamera batekin jolasean, eta ondoren eskolan argazkigintzaren lehen teknikak ikasi zituen. Argazkigintza analogikoaren xarma ezagutu badu ere, uste du hori ez dela garrantzitsuena baizik eta irudiak berak esaten duena. Hatortxuren musika ikus dezagun beraz...\nBerri Txarrak: Europara joan, eta bertatik etorri\nSorkun: Ahots gozo bat Hatortxun\nKaotiko: Energia hutsa diren doinuak\n«Hatortxu Rock bertan da», hamalaugarrenez eta indarrez betea\n«Kristal kolpatuak lagun banatuen sintoma zutaz betetako laukidun poltsa bat eta zortziehun mendeku kilometro berriro ere egiteko irrikitan». Hala dio Governors taldeak jaialdiaren X. urteurrenerako egin zuen kantaren zati batek. Argi gelditzen da esaldi horietan Hatortxu Rock musika baino gehiago dela, elkartasuna ere badela. Izan ere, Gabon garaian euskal presoak gerturatzea eskatzeko ekimen masiboa izateko asmoz sortu zen.\nAurtengoa 14. edizioa da, eta urtero bezala egitarau oparoa prestatu dute antolatzaileek, azken uneko aldaketak izan badira ere. Abenduaren 28 eta 29an ospatuko dira kontzertuak Atarrabian. Bertan izango dira, lehen egunean, Keu Agirretxea & Fignuh Experience eta Selectah Stepi & Kentra Bad Sound System, Doctor Deseo taldearekin batera. Azken honetako abeslariak, Francisek, zeresana eman zuen edizio batean, segurtasun neurririk gabe agertokiaren goialdera igo zenean, euforia betean.\nLarunbata izango da egunik indartsuena. 18.30etik aurrera taula gainetik pasatuko dira Nekez, Gatillazo, Des-kontrol, Tximeleta eta El Drogas, talde berriarekin. Horiez gain, Habeas Corpus eta Canteca de Macao talde madrildarrak -bigarrena Bongo Botrako talde katalanaren ordez-.\nKoma taldeak «agur» esango die agertokiei Atarrabian, iragarri zutenez, eta Zea Maysek «gero arte» esango die, «Era» diskoarekin egiten ari diren biraren azken kontzertua izango baita abenduaren 29koa. Ondoren kanta berriak konposatzen hasiko dira. N.B.